title: Odessan taistelu

text: Odessan puolustus toimi ja Leningradin lailla se olisi voinut jäädä piirityksen alaiseksi kaupungiksi sitomaan vastustajan joukkoja, mutta yleinen rintamatilanne kävi uhkaavaksi puolustuksen jatkamiselle. Odessaa oli huollettu etusijassa Sevastopolista, joka nyt vuorostaan joutui piirityksen kohteeksi. Ilman joukkojen keskittämistä puna-armeijalla oli vastassaan riski menettää molemmat nopeasti. Niinpä Stavkan käskystä 14.ja 15. lokakuuta välisenä yönä Mustanmeren laivasto evakuoi Odessan varuskunnan Sevastopoliin. Lisäksi 350 000 siviiliä ja sotilasta oli siirretty itään 1. lokakuuta alkaneen evakuointioperaation aikana. Romanialaiset joukot marssivat kaupunkiin viimeisten vetäytyvien kintereillä ja tuhosivat jäljellä olevat vähäiset vastarintapesäkkeet. Antonescu saattoi julistaa taistelun päättyneeksi ja kaupungin viimein vallatuksi 16. lokakuuta. Kaupunkiin oli jäänyt suurelta osin tuhottu satama ja siviiliväestö, joka oli kooltaan noin puolet taistelua edeltäneestä väkiluvusta.


title: Odessan taistelu

text: Kaupungin puolustuslinjat olivat hyvin harkitut, ne koostuivat linnoitetuista ampuma-asemista, juoksuhaudoista ja panssari- ja jalkaväkiesteistä. Ensimmäinen ja uloin linja kiersi Odessaa 25–30 kilometrin etäisyydellä ja oli 80 kilometriä pitkä. Toinen eli keskimmäinen linja oli rakennettu noin 6–8 kilometrin etäisyyteen kaupungista ja oli 35 kilometrin pituinen. Kolmas ja viimeinen linja oli kaupungin alueella, jonne valmisteltiin mahdollista talosta taloon -taistelua. Alkuun "Odessan linnoituksen" varuskunta koostui 34 500 sotilaasta ja vapaaehtoisesta. Georgi Sofronovin johtama Neuvostoliiton erillinen rannikkoarmeija käsitti 25. kivääridivisioonan, 95. kivääridivisioonan ja 9. ratsuväkidivisioonan, joista kaksi viimeistä oli jo ottanut yhteen aiemmissa taisteluissa Romanian 4. armeijan kanssa. Lisäksi puolustukseen kuului rykmentti NKVD:n sotilaita. Odessaa vahvistettiin aina syyskuun loppuun asti meriteitse ja sen puolustukseen otti osaa yhteensä noin 100 000 - 120 000 sotilasta tai sotilastehtävissä toiminutta vapaaehtoista.


title: Rautias

text: Rautias väri on yksi hevosten kolmesta perusväristä, joista kaksi muuta ovat ruunikko ja musta. Jokainen hevonen on pohjaväriltään eli geneettisesti jonkin näistä kolmesta väristä edustaja ja periyttää pohjaväriä sen mukaisesti, vaikka eläin saattaakin muiden väriin vaikuttavien tekijöiden vuoksi ulkonäöltään olla esimerkiksi täysin valkoinen. Perusvärien periytyminen on melko monimutkaista ja perustuu kahteen eri lokukseen (niin kutsutut A- ja E-lokukset) osuneisiin geenien alleeleihin. Rautias on hevonen, joka on perinyt E-lokukseen molemmilta vanhemmiltaan resessiivisen alleelin "e" eli on genotyypiltään tämän lokuksen suhteen "ee". Tällöin on samantekevää, mitä alleeleja A-lokuksessa on, eivätkä sen erilaiset genotyypit ("AA", "Aa", "aa") nykykäsityksen mukaan näy rautiaan hevosen ulkonäössä mitenkään.


title: Rautias

text: Rautias eli raudikko on hevosväri. Rautiaat ovat karvaltaan ruskeita tai punertavanruskeita, ja niiden jouhet ovat samoin ruskeat mutta voivat olla karvaa tummempia tai vaaleampia. Rautiaan sävyjä ovat esimerkiksi "punarautias", "vaaleanrautias", "tummanrautias", "sysirautias" ja "liinakko" (jonka jouhet ovat hyvin vaaleat).


title: Rautias

text: Käytännön seurauksena perusvärien genetiikasta on se, että kahden rautiaan tai väriltään rautiaspohjaisen (esimerkiksi voikko, punahallakko) hevosen jälkeläinen voi olla väriltään ainoastaan rautias tai rautiaspohjainen. Rautias onkin ainoa hevosen väri, joka on suhteellisen helppo vakiinnuttaa rodun ainoaksi väriksi. Joskus jommankumman vanhemman väri (esimerkiksi hopeanruunikko tai kuloutunut musta tai ruunikko) on kuitenkin tunnistettu virheellisesti rautiaaksi, jolloin varsakaan ei välttämättä olekaan rautias. Rautiaan hevosen kummankaan vanhemman ei tarvitse olla rautias, ja rautiaan parittaminen mustan tai ruunikon hevosen kanssa saattaa tuottaa varsalle minkä tahansa perusvärin.Jotkin jopa geneettisesti rautiaasta täysin poikkeavat värit voivat muistuttaa rautiasta. Monia tällaisia hevosia on ennen hevosvärien genetiikan tuntemista rekisteröity esimerkiksi kaneli- tai savakkorautiaksi.


title: Rautu (Käkisalmen piiri)

text: Rautu eli Sosnovo () on maalaiskunta ja sen keskustaajama Leningradin alueen Käkisalmen piirissä Venäjällä. Se sijaitsee Karjalankannaksen keskiosassa 69 kilometriä Käkisalmesta etelään ja 70 kilometriä Pietarista pohjoiseen. Taajamassa on 7 100 ja kunnassa 11 000 asukasta (vuonna 2010). Suomeen ennen toista maailmansotaa kuulunut Raudun pitäjä rajoittui etelässä tuolloiseen valtakunnanrajaan.


title: Rautia

text: Rautia oli suomalainen Keskon omistama rautakauppaketju, jolla oli myymälöitä noin sadalla paikkakunnalla Suomessa. Eteläisin myymälä sijaitsi Tammisaaressa ja pohjoisin Ivalossa. Kesko luopui Rautia-tuotemerkistä keväällä 2017, jolloin myymälät siirtyivät K-Rauta-brändin alle.


title: Rust (yhtye)

text: RUST on suomalainen vuosina 2001–2011 vaikuttanut vaihtoehtometalliyhtye Helsingistä. Heidän debyyttialbuminsa Softly julkaistiin elokuussa 2004 ja se saavutti vähäistä listamenestystä. YleX valitsi Softlyn viikon albumiksi elokuussa 2004. Laulaja/basisti Mikko Herranen on äänittänyt ja tuottanut kaikki yhtyeen levytykset mukaan lukien kolme albumia, kaksi EP:tä sekä viisi singleä.


title: Rautiosaari

text: Rautiosaari on Rovaniemellä sijaitseva yli 650 asukkaan kylä ja saari, joka sijaitsee keskustasta hieman alle kahdenkymmenen kilometrin päässä etelään pitkin Kemijoen Itäpuolentietä. Nelostieltä pääsee Valajaskosken voimalaitoksen patosiltaa pitkin itäpuolelle. Rautiosaaressa on "Sukulanrakan" rinteeltä löytynyt 14 hiidenkirnua. Hiidenkirnuille on opastus Kemijoen Itäpuolentieltä. Rautiosaaren kylällä on oma kyläyhdistys, joka perustettiin 1999.


title: Lassi Rautiainen

text: Lassi Rautiainen (s. 1957) on suomalainen luontovalokuvaaja ja -kirjailija sekä matkailuyrittäjä. Luontokuvauksessa hänen erikoisalaansa ovat suurpedot, etenkin karhut ja sudet. Hän on sekä kirjoittanut kirjoja yksin että on ollut mukana kymmenien yhteiskirjojen kirjoittamisessa. Vuonna 2007 hän sai Vuoden luontokuva -palkinnon, vuonna 2008 Finnfoto-palkinnon, ja vuonna 2008 Kajaanin kulttuuripalkinnon. Hänet on palkittu myös Norjassa ja Italiassa. Taiteellisena johtajana Rautiainen isännöi kansainvälistä Kuusamo Nature Photo -festivaalia 1996-2010, jonka hän ideoi ja perusti vuonna 1996.


title: Puhelias

text: Puhelias on itsenäinen sähkölaite, joka kytketään tietoverkkoon tietokoneen tapaan. Siinä on sisäänrakennettu kaiutin sekä suuret, selkeät näppäimet, joilla käyttäjä pystyy ohjaamaan laitteen toimintaa. Käyttäjän niin pyytäessä laite ottaa automaattisesti yhteyttä ennalta sovittuun sisällöntuottajaan, esimerkiksi lehden julkaisijaan tai näkövammaisten kirjastoon ja lataa kuunneltavaksi ennalta tilatun aineiston, vaikkapa uusimman sanomalehden. Lataustekniikkana on Internet audio streaming, kuten esimerkiksi nettiradioissa. Tiedostomuotona on Daisy, jota useimmat näkövammaisille informaatiota tuottavat nykyään käyttävät. Haluttaessa laite voidaan kytkeä myös tietokoneeseen USB-portin kautta. Langattomia verkkoyhteyksiä varten siihen on saatavissa erillinen sovitin.


title: Rust (tietokonepeli)

text: Liittoutumien muodostaminen pelaajien kesken on yleistä ja helpottaa selviytymistä ja omaisuuden haalimista. Liittoutuneet pelaajat tekevät usein toisilleen rakennuksia, jakavat toistensa kanssa tarvikkeita ja ryöstelevät ja tuhoavat liittoutuman ulkopuolisten pelaajien rakennelmia. Rakentaminen on iso osa peliä ja selviytymisen kannalta myös välttämätöntä, koska se luo perustan suojautumiselle ja tavaroiden säilytykselle. Pelaaja voi myös päivittää tekemiään rakennuksia korkeampiin luokkiin. Yleensä yksilöpelaajien kannattaakin pysytellä suurimmaksi osaksi piilossa, jotta he välttyisivät ryöstäjiltä. Yksinpelinä Rustia ei voi pelata lainkaan, vaan palvelimella on aina muitakin pelaajia. Pelissä on myös turvallisina alueina toimivia rakennuskomplekseja, joissa pelaajat voivat vaihtaa keskenään resursseja. Mikäli pelaaja ottaa turva-alueella esiin aseen, automatisoidut tykit ampuvat hänet ja pelaaja merkitään joksikin aikaa vihamieliseksi.


title: Goottilainen arkkitehtuuri

text: Goottilainen arkkitehtuuri on Euroopassa vallinnut arkkitehtuurin tyylikausi, joka seurasi romaanista ja edelsi renessanssityyliä. Sen juuret ovat 1140-luvun Ranskan arkkitehtuurissa, ja tyylilajin ensimmäisenä edustajana voidaan pitää Saint-Denisin luostarikirkkoa, josta tuli myöhemmin Ranskan kuninkaiden leposija. Gotiikan myötä syntyi myös goottilaiseksi luonnehdittavaa kuvanveistoa, maalaustaidetta ja taidekäsityötä. Alppien pohjoispuolella gotiikka käsitti ajan noin 1150–1525 ja Italiassa noin 1250–1420. Britteinsaarilla varhaista gotiikan aikakautta kutsutaan nimellä Early English. Gotiikka oli vaihtelevaa, sillä sen vaiheet ja ilmentymät poikkeavat usein maakohtaisesti huomattavasti toisistaan. Goottilainen taide korosti erityisesti uskonnollisuutta.


title: Goottilainen arkkitehtuuri

text: Tyylillisiä piirteitä arkkitehtuurissa olivat korkeutta tavoittelevat kirkot, joissa pyörökaarien tilalla olivat suippokaaret koristeineen ja tornin huippuun asetettuine ristikukkasineen. Värilliset ikkunalasit lasimaalauksineen tulivat käyttöön. Myös raatihuoneita ja muitakin rakennuksia alettiin rakennustoiminnan elpyessä valmistaa. Tunnettuja goottilaisen arkkitehtuurin tuotteita ovat muun muassa Kölnin ja Milanon tuomiokirkko, sekä Reimsin, Amiensin ja Pariisin Notre Damen katedraalit.


title: Yhdysvaltain arkkitehtuuri

text: Mieltymys gotiikkaan ei koskaan ollut täysin kadonnutta Euroopassa kuten ei Amerikassakaan. 1700–1800-luvuilla rakennettiin monia kirkkoja johtuen väestönkasvusta. 1840-luvulta alkaen uusgoottilainen tyyli alkoi levitä Yhdysvaltoihin Andrew Jackson Downingin (1815–1852) avulla. Se kukoisti vastareaktiona klassisismille ja romantiikan kehittymisen seurauksena. Sitä luonnehti keskiaikaisten muotojen paluu koristeissa (piiput, kattopäädyt, hammastetut tornit, holvatut ikkunat, gargoilit, lasimaalaukset…) ja jyrkkien kattojen käyttö. Rakennuksiin suunniteltiin pohjakaavat, jotka poikkesivat symmetriasta ja klassisesta kurinalaisuudesta. Harvardin yliopisto ja monet kirkot rakennettiin myös uusgoottilaiseen tyyliin. Richard Upjohn (1802–1878) erikoistui maalaiskirkkoihin maan koillisosassa, mutta hänen päätyönsä on "Trinity Church" New Yorkissa. Sen punaisen hiekkakiven käyttö viittaa Euroopan 1300-lukuun, mutta nykyään rakennus vaikuttaa hukkuneelta Manhattanin valtavien pilvenpiirtäjien keskellä.


title: Goottilainen arkkitehtuuri

text: Varhaisgoottilaisella kaudella rakennustaiteen monumentit olivat suuria ja runsaasti koristeltuja luostarikirkkoja ja katedraaleja. Ensimmäiset goottilaistyyliset rakennukset eivät tuoneet mukanaan uusia kirkkomalleja, mutta arkkitehtonisesti ja rakennustekniikassa tapahtui täydellinen muutos. Vielä 1100-luvun Ranskassa katedraalit noudattivat sisätilojen käytöltään romaanisen tyylin suuntaviivoja, vasta vuosisadan lopulla jätettiin useista kirkoista pois keskikerros, niin sanottu galleriavyöhyke. Niin tuli tilaa korkeille pylväskäytäville ja kirkon keskilaivan yläosaa eli ikkunallista klerestoriota varten, jotka kapea seinänviertä seuraava käytävä, matala triforion, erotti toisistaan. Goottilainen tyyli on varhaisista rakennustyyleistä ainoa, joka on mitä suurimmassa määrin riippumaton antiikin perinteistä. Goottilainen rakennustaide kukoisti 30 ensimmäistä vuottaan ainoastaan ranskalaisessa arkkitehtuurissa, vuodet 1150–1180. Ennen vuosisadan loppua goottilainen tyyli levisi Ranskan rajojen yli ja vuoteen 1250 mennessä se oli syrjäyttänyt romaanisen tyylin melkein kaikissa Keski-Euroopan maissa. Leviämiseen saattoivat vaikuttaa tyylin sekä esteettiset että tekniset hyvät puolet. Toisaalta Ranskasta oli tullut huomattava poliittinen voimatekijä ja sillä oli tunnustettu kulttuurillinen johtoasema.


title: Goottilainen arkkitehtuuri

text: Gotiikka arkkitehtuurissa syntyi alun perin teknisenä oivalluksena, josta taiteelliset ulottuvuudet seurasivat. Ajatuksena oli solakoita pilareita ja niiden päällä kulkevia kapeita ruoteita käyttäen muodostaa rakennukselle kivirunko. Näin rakennus pysyi kasassa ilman tiiviitä seiniä ja seinät kyettiin vapauttamaan kannatustehtävästään muun muassa suurille ikkuna- ja lasirakenteille. Tyypillisiä piirteitä ovat veistoskoristelut, kolmiosainen sisäänkäynti, kapeat ja korkeat tornit sekä pyöreät, koristeelliset ruusuikkunat. Goottilainen arkkitehtuuri pyrki uskontoa korostavana tyylisuuntana "tavoittelemaan taivaita", mikä näkyy symbolisesti koko rakennuksen yleisenä korkeutena.


title: Ruotsalainen arkkitehtuuri

text: Useimmat varhaiset rakennukset tehtiin puusta. Romaaninen tyyli toi kiven luostareiden ja linnojen rakennusmateriaaliksi, esimerkkinä Lundin tuomiokirkko. Goottilainen arkkitehtuuri toi vuorostaan tiilen rakennusmateriaaliksi, esimerkkinä Uppsalan tuomiokirkko. 1600- ja 1700-luvuilla saatiin vaikutteita ulkomaalaisilta arkkitehdeilta. Ulkomaiset tyylit ovat aina saaneet paikallisia vivahteita kun ne ovat tulleet Ruotsiin. Art Decosta kehittyi Pohjoismaissa 1920-luvun klassisismi, ja modernismista tuli pohjoismaista funktionalismia.


title: Skotlanti

text: Varhaisimmat tunnetut skotlantilaiset rakennelmat ovat esihistoriallisia kivirakennelmia, kuten Skara Braen ja Jarlshofin kylät Orkney- ja Shetlandsaarilla. Romaaninen arkkitehtuuri tuli Skotlantiin 1100-luvulla hallituskaudella. Tyyliä edustavat esimerkiksi Dunfermlinen luostari ja Pyhän Magnusin katedraali Kirkwallissa. Goottilainen tyyli levisi Skotlantiin romaanisen kauden jälkeen. Koristeellisemmalla keski- ja myöhäisgotiikan jaksolla rakennettiin muun muassa Dunkeldin ja Elginin katedraalit. Uskonpuhdistuksen jälkeen monia luostareita ja katedraaleja vahingoitettiin.


title: Yrjöjen aikakauden arkkitehtuuri

text: Englantilaista arkkitehtuuria oli noin 1600-luvun puolivälistä hallinnut Christopher Wrenin ja tämän seuraajien ylellinen ja monumentaalinen barokkiarkkitehtuuri. Hannover-suvun valtakauden ensimmäisten vuosikymmenien aikana Whig-aristokraatit alkoivat pitää tyyliä kuitenkin epäilyttävänä. He vaikuttivatkin vahvasti sekä Englannin politiikassa että taiteissa, ja sen takia 1700-luvun alussa arkkitehdit alkoivat uudistaa arkkitehtuuria Andrea Palladion antiikista mallia ottaneen palladiolaisen arkkitehtuurin mukaan. Yrjöjen ajan toinen merkittävä tyyli oli uusklassinen arkkitehtuuri, joka alkoi vaikuttaa 1700-luvun puolivälissä. Vuosisadan lopulla yrjöjen arkkitehtuurissa alkoi vaikuttaa muitakin tyylejä, joista merkittävimpiä oli uusgotiikka.


title: 1920-luku

text: 1920-luvulla arkkitehtuurin vallitsevaksi suuntaukseksi tuli etenkin pohjoismaissa 1920-luvun klassismi, joka oli antiikin klassisia koristeaiheita niukalla tavalla soveltava rakennustyyli. Suomessa klassismia esiintyy erityisen voimakkaana asuinrakentamisessa sekä kivitaloissa että kiviarkkitehtuuria kansanomaisesti jäljittelevässä puuarkkitehtuurissa. Vuosikymmenen puolivälissä syntyi Art Deco, jota edustaa vuosina 1928–1930 New Yorkiin rakennettu Chrysler Building. Eräs vuosikymmenen tunnettuja arkkitehteja oli suomalainen Eliel Saarinen, joka vaikutti lähes koko 1920-luvun Yhdysvalloissa. Muotoilussa ja arkkitehtuurissa Jugend alkoi väistyä modernismin tieltä. Vuosina 1919–1933 toiminut taide- ja arkkitehtuurikoulu Bauhaus vaikutti voimakkaasti moderniin arkkitehtuuriin ja esinesuunnitteluun. Bauhaus edusti konstruktivismia, joka vaikutti myös maalaustaiteessa. 1920-1930-lukujen vaihteessa arkkitehtuurissa syntyi radikaali uudistusliike funktionalismi, jossa arkkitehtuuri syntyi tiloista, pinnoista ja aukotuksista ilman koristeita.


title: Georgia

text: Georgiaan kehittyi varhain omaperäinen arkkitehtuuri, joka ilmenee etenkin uskonnollisissa rakennuksissa 500-luvulta alkaen. Kirkkoarkkitehtuuria hallitseva kupolirakenne on peräisin pyöreiden asuinrakennusten tyypistä, jota on käytetty jo 2000- tai 3000-luvuilla eaa. Kirkkoarkkitehtuuri voidaan jakaa kahteen haaraan: keskikupolikirkkoihin ja basilikoihin. Arkkitehtuurin huippukautta oli Georgian keskiaikainen kulta-aika 900–1200-luvuilla. Kauden rakennuksissa varma ja monipuolinen koristelu yhdistyy muihin arkkitehtonisiin elementteihin yhtenäiseksi, harmoniseksi kokonaisuudeksi. Myöhemmin 1400–1600-luvuilla maan arkkitehtuuriin vaikutti etenkin Persia, ja tiili korvasi kiven suosituimpana rakennusmateriaalina. Islamilaisvaikutteista arkkitehtuuria on etenkin Kakhetin alueella. Kun Georgia liitettiin Venäjään, venäläinen uusklassinen arkkitehtuuri omaksuttiin hallitsevaksi tyylisuunnaksi, mutta se muuntui ja sulautui paikalliseen perinteeseen. 1900-luvulla Georgia ei säästynyt stalinistiselta tyyliltä tai neuvostoajan betonibrutalismilta.


title: Arkkitehtuuri

text: Länsimaisen arkkitehtuurin teorian vaikutusvaltaisin, varhaisin ja ainoa antiikin ajalta säilynyt arkkitehtuurin teoriaa käsittelevä teos on Vitruviuksen ensimmäisellä vuosisadalla ennen ajanlaskun alkua kirjoittama "De architectura libri decem". Vitruvius määritteli arkkitehtuurille kolme päämäärää: "firmitas" (kestävyys), "utilitas" (käyttökelpoisuus) ja "venustas" (kauneus). Sen jälkeen arkkitehtuurin teoriaa ei julkaistu ennen Leon Battista Albertin 1400-luvun lopulla kirjoittamaa teosta "De re aedificatoria", joka pohjautuu Vitruviuksen työhön; "De architectura" muodostikin perustan kaikelle arkkitehtuurin teoriaa käsittelevälle keskustelulle renessanssista lähtien. Vitruviaaninen ajattelu pylväsjärjestelmineen ja mittasuhteineen alkoi menettää merkitystään 1800-luvulla, kun huomio keskittyi kertaustyylien myötä rakennuksen muotopiirteisiin ja historiallisuuteen. Modernismin myötä arkkitehtuuria ovat koskeneet esteettisten näkökohtien sijaan enenevässä määrin muut, teknologiset ja sosiaaliset kysymykset ja Vitruviuksen kolmen periaatteenkin käyttökelpoisuus on kyseenalaistettu eri näkökulmista.


title: Kongo (joki)

text: Kongon valuma-alueen pinta-ala on 3,46 miljoonaa neliökilometriä, ja se kattaa suurimman osan Kongon demokraattisesta tasavallasta, Kongon tasavallasta, Keski-Afrikan tasavallasta, itäisestä Sambiasta ja pohjoisesta Angolasta sekä osia Kamerunista ja Tansaniasta.


title: Kongon demokraattinen tasavalta

text: Kongon demokraattinen tasavalta sijaitsee päiväntasaajalla ja sen pinta-ala on 2 345 410 neliökilometriä, josta 3,3 prosenttia on vettä. Maa sijaitsee pääosin Afrikan sydämessä Kongo-joen altaassa ja se on sademetsävaltio.


title: Garamban kansallispuisto

text: Garamban kansallispuisto sijaitsee Kongon demokraattisen tasavallan koillisosassa. Se rajoittuu Etelä-Sudaniin ja on vain 75 kilometriä länteen Ugandan rajasta. Puiston pinta-ala on 4 920 neliökilometriä, ja sen ympärillä on kolme rauhoitusaluetta, joiden yhteenlaskettu pinta-ala on noin 10 000 neliökilometriä.


title: Itä-Kasai

text: Itä-Kasai eli Kasaï Oriental on yksi Kongon demokraattisen tasavallan 26 maakunnasta. Sen pääkaupunki on Mbuji-Mayi. Vuoden 2005 perustuslakiin kirjatussa hallinnonuudistuksessa maakunnasta erotettiin Lomamin ja Sankurun maakunnat (entiset piirikunnat). Niinpä maakunnan pinta-alaksi jäi vain 9 481 neliökilometriä, joten se on alaltaan Kongon pienin.


title: Sangha (Kongo)

text: Sangha on Kongon tasavallan pohjoisosassa sijaitseva hallintoalue. Alueen pinta-ala on 55 800 km². Asukasluku oli 85 738 vuonna 2007. Sanghan hallinnollinen keskus on Ouésso. Aluetta rajaa Cuvetten ja Cuvette Ouestin alueet sekä Kamerun, Gabon ja Keski-Afrikan tasavalta.


title: Équateur

text: Équateur on yksi Kongon demokraattisen tasavallan 26 maakunnasta. Sen pääkaupunki on Mbandaka. Vuoden 2005 perustuslakiin kirjatussa hallinnonuudistuksessa siitä erotettiin Mongalan, Pohjois- ja Etelä-Ubangin sekä Tshuapan maakunnat. Jäljelle jääneen osan pinta-ala on 103 903 neliökilometriä.


title: Katanga

text: Katanga on historiallinen kuningaskunta ja entinen maakunta Kongon demokraattisen tasavallan eteläosassa. Sen pääkaupunki oli Lubumbashi. Silloin kun maassa oli 11 maakuntaa, Katangan pinta-ala oli 496 877 neliökilometriä. Vuonna 2005 määriteltiin uusi 26 alueen jako, ja nämä tulivat voimaan vuonna 2015. Katanga jaettiin Ylä-Katangan, Lomamin, Lualaban ja Tanganyikan maakuntiin.


title: Keski-Kasai

text: Keski-Kasai, Kasaï-Central eli Lulua on yksi Kongon demokraattisen tasavallan 26 maakunnasta. Sen pääkaupunki on Kananga. Vuoden 2005 perustuslakiin kirjatussa hallinnonuudistuksessa se erotettiin Länsi-Kasain maakunnasta. Sen pinta-ala on 59 111 neliökilometriä.


title: Boucle du Baoulé

text: Vuonna 1982 perustetun biosfäärialueen pinta-ala on 533 037 hehtaaria, puskurivyöhykkeineen ja siirtymäalueineen 2 500 000 hehtaaria. Sen ydin koostuu kolmesta suojelualueesta, jotka ovat Kongosambougou pohjoisessa (235 115 ha), Fina kaakossa (104 943 ha) ja Badinko lounaassa (192 979 ha). Mandinguen ylängöllä sijaitsevan alueen pohjoisosa kuuluu Sahelin ja eteläosa Sudanin vyöhykkeeseen. Kasvillisuus on pensas-, metsä- ja puusavannia sekä jokivarsien galleriametsiä. Alueen eläinkunta on kärsinyt suuresti maanviljelyn, karjanhoidon ja metsästyksen seurauksena. Siellä on myös lukuisia arkeologisia kohteita.


title: Kongot

text:
Kongot kansoittavat Afrikan länsirannikkoa ja Kongo-joen vartta. Heidän asuma-alueensa ulottuu pohjoisessa Gabonin eteläosiin noin Mayumbaan saakka, etelässä Angolan pääkaupunkiin Luandaan ja idässä Kongon demokraattisen tasavallan pääkaupunkiin Kinshasaan. Kongojen asuma-alue käsittää yli 250 000 km², eli melkeinpä Suomen kokoisen alueen.
Kongoja on noin 11 miljoonaa, mikä tekee heistä Keski-Afrikan väestömäärältään suurimman kansan. He ovat enemmistö Kongon tasavallassa, yksi suurimmista kansoista Angolassa ja Kongon demokraattisessa tasavallassa ja vähemmistökansa Gabonissa.


title: Hallusinaatio

text: Psykoosi tarkoittaa, että ihmisen todellisuudentaju on heikentynyt, eli hän ei tajua psykoosin laukaisemia kuulo- tai muita harhoja harhoiksi. Psykoosisairauttakin sairastava henkilö voi hyvin tajuta äänet harhoiksi kun ei ole psykoosissa. Joskus kuuloharhat jäävät psykoosin loputtua päälle.


title: Psykoosi

text: Psykoosi on usein oire vakavasta mielenterveyden häiriöstä kuten skitsofreniasta. Psykoosissa henkilön todellisuudentaju hämärtyy ja vääristyy eli henkilöllä on huomattavia vaikeuksia erottaa tosi epätodesta. Psykoosi voi laueta myös vaikean järkytyksen eli traumaattisen tapahtuman kuten omaisen kuoleman seurauksena tai elimellisestä syystä kuten aivosairauksien, endokriinisten häiriöiden, systeemisten sairauksien, infektioiden ja nestetasapainon häiriöiden sekä lääkkeiden ja päihteiden käytön yhteydessä.


title: Psykoosi

text: Hämmentyneisyys on skitsofreenisen häiriön alusta saakka tavallista. Se liittyy usein uskomukseen, että jokapäiväiset tapahtumat sisältävät erityisiä, usein pahaenteisiä, juuri potilaalle tarkoitettuja merkityksiä. Tyypillisessä skitsofreenisessä ajattelun häiriössä kokonaisuuden kannalta merkityksettömät seikat, jotka tavallisesti torjutaan, hallitsevat mieltä tilanteen kannalta merkityksellisten ja asianmukaisten seikkojen sijasta. Näin potilaan ajattelusta tulee epämääräistä, outoa ja epäselvää ja hänen puheestaan joskus muille käsittämätöntä. Potilaan ajatuksenkulussa on yleisesti taukoja, ylimääräisiä seikkoja voi tunkeutua ajatusten väliin ja hän voi kokea, että jokin ulkopuolinen tekijä ottaa ajatuksia pois mielestä. Tunteet saattavat puuttua, ne voivat ailahdella tai olla tilanteeseen sopimattomia. Ailahtelevuus voi ilmetä vitkasteluna, outona kielteisyytenä tai täydellisenä pysähtymisenä. Myös katatonian esiintyminen on mahdollista.


title: Psykoanalyysi

text: Psykoanalyysi ( < 'sielu' + άνάλυσις 'erittely') on psykologian tieteenalaan kuuluva teoria. Sitä alkoi kehittää wieniläinen neurologi Sigmund Freud 1900-luvun alussa. Psykoanalyysi perustuu persoonallisuusteoriaan, joka tarkastelee erityisesti ihmisen tiedostamatonta () eli ei-tietoisia psyykkisiä prosesseja ja jossa varhaisen vuorovaikutuksen ja lapsuuden kokemusten merkitystä ihmisen kehitykselle pidetään tärkeänä. Psykoanalyysiin pohjautuvat myös useat syvyyspsykologian koulukunnat. Sanaa "psykoanalyysi" käytetään myös viittaamaan psykoanalyyttiseen psykoterapiaan. Psykoanalyysissa terapeutti pyrkii paljastamaan potilaan neuroottisten oireiden taustalla piilevät sielulliset konfliktit, minkä on tarkoituksena vapauttaa potilas estoistaan ja ahdistuksestaan. Sielulliset konfliktit paljastuvat tulkitsemalla potilaan mielleyhtymiä, unia ja niin sanottuja virhe- ja oiretoimintoja. Apuna voidaan käyttää myös huomion kiinnittämistä potilaalle ominaisiin käyttäytymiseen tai hänen lihasjännityksiinsä.


title: Skitsofrenia

text: Akuuttivaiheessa esiintyy pääasiassa positiivisia oireita, joskus samanaikaisesti myös negatiivisia oireita. Useimmat potilaat ovat tässä vaiheessa sairastaneet jo jonkin aikaa, koska varsinaiset psykoottiset oireet yleensä ilmaantuvat vasta skitsofrenian tautiprosessin jo kestettyä. Psykoosi tarkoittaa, että henkilön on vaikea tai mahdoton erottaa sitä mikä on totta ja mikä ei, toisin sanoen todellisuudentajun hämärtymistä. Psykoosi koostuu harhaluuloista, sellaisista aistiharhoista, joita ei ymmärretä harhoiksi tai kummastakin. Psykoosin lisäksi akuuttivaiheessa saattaa olla ajatushäiriöitä.


title: Psykoanalyysi

text: Varsinaisen psykoanalyysin ohella psykoanalyyttisen teorian ja kokemuksen tietoja hyödynnetään myös psykoterapiassa, jolloin voidaan puhua joko psykoanalyyttisesta tai psykodynaamisesta terapiasta. Termien erot ovat lähinnä vivahteissa. Psykoanalyysi on dynaaminen näkemys persoonallisuudesta. Sillä tarkoitetaan, että ihmisen mielessä vaikuttavat erilaiset voimat, kuten vietit ja halut, joiden voimasuhteet ovat koko ajan muuttuvia eli dynaamisia. Psykoanalyyttisen persoonallisuusteorian rinnalle syntyi monia hoitomuotoja, jotka kaikki pohjaavat yhteen perusideaan: siihen että käsittelemättömät menneisyyden traumat (vuorovaikutuksen häiriöt) ovat jääneet tai muuttuneet jostakin tärkeästä syystä tiedostamattomiksi. Tiedostamattomina ne aiheuttavat oireita, joita voidaan kutsua myös mielen häiriöiksi.


title: Mikyys ja tämyys

text:
"Mikyys" eli olion ”se mitä jokin on” tarkoittaa partikulaarisen olion (esimerkiksi ihmisyksilön) universaliteettia eli yleislajisuutta, eli niitä ominaisuuksia, jotka se jakaa muiden saman lajin ("species") olioiden (esimerkiksi kaikkien muiden ihmisten) kanssa. Se vastaa siis kysymykseen ”mikä se on?”. Mikyys vastaa Aristoteleen substanssin käsitettä ja olemusta ("essentia").
"Tämyys" tarkoittaa olion partikulariteettia tai individualiteettia eli yksilöllisyyttä, eli niitä ominaisuuksia tai luonteenpiirteitä, jotka tekevät siitä yksilöolion (esimerkiksi ne tekijät, jotka tekevät tietystä ihmisestä tunnistettavan yksilön).


title: Psykoosi

text: Aistiharhat, oudot tunnekokemukset ja niiden selityksiksi muodostuvat harhaluulot vääristävät todellisuutta ja aiheuttavat usein ongelmia ihmissuhteissa. Oudot ja usein pelottavat kokemukset voivat johtaa siihen, että henkilön kyky ilmaista tunteitaan heikkenee, hän vetäytyy ihmissuhteista tai eristäytyy omaan sisäiseen maailmaansa. Joskus, mutta harvoin, psykoottiset oireet aiheuttavat aggressiivista tai impulsiivista käyttäytymistä. Psykoosia sairastavilla on myös muita oireita, kuten pelkoja, ahdistusta, masennusta ja unettomuutta. Psykoottinen häiriö ei välttämättä vaikuta kaikkeen psyykkiseen toimintaan, joten joillakin elämän alueilla henkilö voi suoriutua normaalilla tavalla. Psykoosin hoito koostuu erilaisista psykoterapeuttisista hoidoista, sosiaalisesta kuntoutuksesta ja lääkehoidosta.


title: Psykoanalyysi

text: Psykoanalyysi on leimallisesti yksilöpsykologiaa, kehityspsykologiaa ja dynaamista psykologiaa: psykoanalyysi tarkastelee persoonallisuuden kehittymistä, ja mielen rakenteeseen sisältyy itsenäisiä voimia, jotka vaikuttavat toisiinsa. Psykoanalyysissa oletetaan, että neuroosit johtuvat varhaisen vuorovaikutuksen häiriöistä, traumoista, ristiriitaisista vieteistä ja toiveista, sekä torjutuista (esim. lapsuuden)kokemuksista. Hoidossa pyritään saattamaan potilaan torjumat kokemukset, toiveet ja halut tietoisiksi, jotta hän voisi hyväksyä ne ja oppia elämään niiden kanssa. Synnynnäisiin neurologisiin häiriöihin psykoanalyysilla ei sen sijaan pyritäkään vaikuttamaan, koska hoidon vaikutukset perustuvat siihen, että potilas ja psykoanalyytikko voivat liittoutua ja yhdessä tutkia sellaista psyyken osaa, joka on torjuttu tietoisuudesta varhaisten vuorovaikutushäiriöiden takia. Freud ei pitänyt mahdollisena hoitaa psykoanalyyttisesti psykoottisia ihmisiä, koska hän oletti heidän olevan kyvyttömiä muodostamaan analyytikkoonsa transferenssisuhdetta. Myöhemmin on psykoanalyysia käytetty myös psykoottisten potilaiden hoidossa.


title: Elämänhallinta

text: Psyykkinen hallinta, joka käynnistyy suuremman tai pienemmän uhan vaikutuksesta, voi tarkoittaa hyvin yleistä ilmiötä, joka kattaa miltei koko psykologian tutkimusalueen. Ihmisen psyyke on mukana kaikessa, mitä ihminen tekee tai mitä hänelle tapahtuu. Ero tietoisen ja tavoitteellisen psyykkisen hallinnan ja automaattisesti tapahtuvien psyykkisten prosessien välillä ei ole niin selkeä, että rajan psyykkisen hallinnan ilmiöalueen ympärille voisi vetää tarkasti. Tällainen laaja käsite on itseohjaus. Suppeampana käsitteenä psyykkinen hallinta tarkoittaa erillisiä, keskenään läheisessä käsitteellisessä yhteydessä olevia kognitiivisia ja affektiivisia prosesseja, s.o. uskomusten, mielikuvien, ajatusten, väitteiden yms. käyttöä erilaisten ongelmatilanteiden määrittelyssä ja niiden vaatimien toimintojen valmistelussa tai tulkinnassa.


title: Suomen Sosialidemokraattinen Puolue

text: Puolue perustettiin 1899 nimellä Suomen Työväenpuolue, ja ensimmäinen puoluekokous pidettiin Turussa 17.–20. heinäkuuta 1899. 1900-luvun alussa puolue esitti vaatimuksia torpparikysymykseen, työllisyyden hoitoon, työläisten aseman parantamiseen, sananvapauteen ja kahdeksantuntiseen työpäivään. Puolueen nimi vaihdettiin Suomen Sosialidemokraattiseksi Puolueeksi Forssassa vuonna 1903 pidetyssä II puoluekokouksessa. Suomen kenraalikuvernööri Bobrikov kielsi puoluetta käyttämästä nimeä ”sosialidemokraattinen”, mutta tätä kieltoa ei noudatettu. Samalla hyväksyttiin myös Saksan sosiaalidemokraattisen puolueen mallin mukainen ohjelma, tuolloin radikaali Forssan ohjelma, joka oli voimassa vuoteen 1952. Ohjelman tavoitteita olivat 8 tunnin työpäivä, vähimmäispalkka, yleinen kouluvelvollisuus sekä yleinen alkoholin kieltolaki. Forssan ohjelma on miltei suoraan peräisin Saksan sosiaalidemokraattisen puolueen vuonna 1891 hyväksymästä Erfurtin ohjelmasta. Ohjelman välittömät vaatimukset ovat toteutuneet lukuun ottamatta kirkon ja valtion eroa, sitovia kansalaisaloitteita ja kansalaispäätöksiä, koulujen uskonnonopetuksen lakkauttamista ja alkoholin kieltolaista on sittemmin luovuttu.


Suomen Sosialidemokraattisen puolueen 12. puoluekokous järjestettiin Helsingissä Koiton talolla 8.–16. joulukuuta 1919. Se oli ensimmäinen toukokuussa 1918 päättyneen sisällissodan jälkeen järjestetty SDP:n varsinainen puoluekokous, jota olivat edeltäneet marraskuun 1918 ns. Suuri Sosialidemokraattisen työväen kokous, sekä saman vuoden joulukuussa pidetty ylimääräinen puoluekokous. 12. puoluekokous muodostui Suomen työväenliikkeen kannalta käänteentekeväksi, kun omaksi puolueekseen vuotta aikaisemmin järjestäytynyt Suomen Kommunistinen Puolue yritti vallata SDP:n, siinä kuitenkaan onnistumatta. Tämän seurauksena suomalainen työväenliike jakaantui lopullisesti sosialidemokraattien ja kommunistien leireihin ja samalla myös poliittinen ja ammatillinen työväenliike erkanivat toisistaan.


Suomen Sosialidemokraattisen puolueen 5. puoluekokous järjestettiin Oulun työväentalolla 20.–26. elokuuta 1906. Se muodostui merkittäväksi koko suomalaisen työväenliikkeen kannalta, kun SDP hylkäsi aseellisen vallankumouksen tavoittelun ja radikaalin luokkataisteluopin, siirtyessään parlamentaristiselle linjalle, jonka ensimmäinen tavoite oli kevään 1907 eduskuntavaalit. Samalla puoluetta yhtenäistettiin aatteellisesti, toimenpiteisiin lukeutui muun muassa yksittäisten jäsenien erottamisia sekä irtisanoutuminen siihen kuuluneiden työväenyhdistysten liepeilla toimineista vallankumouksellisista ja jopa anarkistista aineksista. Vaikka päätös eduskuntatyöhön keskittymisestä tehtiin yksimielisesti, pitivät puolueessa vahvan aseman saaneet nuorsosialistit oman salaisen tapaamisensa, jossa he perustivat lyhytikäiseksi jääneen maanalaisen taistelujärjestön.


title: Suomen Sosialidemokraattisen puolueen 5. puoluekokous

text: Oulussa oli tarkoitus järjestää jo vuoden 1903 puoluekokous, mutta työväentalon keskeneräisten rakennustöiden vuoksi se siirrettiin Forssaan. Kyseessä oli ensimmäinen suurlakon jälkeen pidetty SDP:n varsinainen puoluekokous. Puolue oli kuitenkin kokoontunut jo välittömästi lakon päättymisen jälkeen marraskuussa 1905 Tampereella järjestetyssä ylimääräisessä puoluekokouksessa. Oulun kokous oli myös SDP:n ensimmäinen puoluekokous, jonka aikana sen perustamisvuonna 1899 säädetyt kokoontumis-, paino- ja sananvapauden rajoitukset eivät enää olleet voimassa. Kieltojen kumoaminen sekä suurlakon synnyttämä innostus näkyi puolueen jäsenmäärässä, vuoden 1905 lopulla SDP:llä oli noin 45 000 jäsentä, mutta Oulun puoluekokoukseen mennessä määrä oli kaksinkertaistunut. Puolueeseen kuuluvien työväenyhdistysten määrä oli kasvanut vielä rajähdysmäisemmin, 1905 niitä oli 177 ja vuoden 1906 lopulla jo 937. Forssan vuoden 1903 puoluekokouksessa edustettuina oli vain 53 yhdistystä, kun Oulussa niitä oli lähes 400. Samalla yhdistykset edustivat kattavammin koko maata, kun mukana oli myös runsaasti Pohjois-Suomen työväenyhdistyksiä.


title: Suomen Eläkeläisten Puolue

text: 1980-luvun lopulla perustettiin monia yhden asian liikkeitä ja puolueita, joita innoittivat eri vähemmistöjen etujen ajaminen. Myös idea eläkeläispuolueesta kehittyi. Suomen Eläkeläisten Puolueen ensimmäinen puoluekokous pidettiin 24. lokakuuta 1985 Seinäjoella. Kokous hyväksyi puolueen ensimmäisen yleisohjelman. Puheenjohtajaksi valittiin Yrjö Virtanen ja taloudenhoitajaksi Olavi Kaartinen. Puoluerekisteriin SEP merkittiin 18. joulukuuta 1985.


title: Forssan kokous

text: Forssan kokous eli Suomen Työväenpuolueen 2. puoluekokous järjestettiin 17.–20. elokuuta 1903 Forssassa Työväenyhdistys Kuhan talolla. Kokous oli Suomen työväenliikkeen kehityksen kannalta käänteentekevä, kun neljä vuotta aikaisemmin perustettu puolue omaksui sosialistisen ohjelman aikaisemman porvarillisen wrightiläisyyden tilalle. Samalla sen nimi muutettiin Suomen Sosialidemokraattiseksi Puolueeksi. Kokouksessa hyväksytty puolueohjelma on Suomen historian tunnetuin ja merkittävin poliittinen ohjelma, joka sisälsi vaatimukset käytännössä kaikista nykyaikaisen hyvinvointiyhteiskunnan eduista ja oikeuksista. Sen toteuttaminen oli pitkään SDP:n keskeinen päämäärä, sillä puolueohjelma uusittiin seuraavan kerran vasta vuonna 1952.


text: Puoluekokouksen avasi oululainen toimittaja Kalle Hämäläinen, jonka jälkeen kuultiin Yrjö Sirolan tervehdys ruotsalaisille vieraille. Hän käänsi myös Suomeksi Carl Gustaf Wickmanin pitämän tervehdyspuheen. Kokouksen puheenjohtajiksi valittiin Sirolan lisäksi Taavi Tainio ja Emil Perttilä sekä sihteeriksi Mikko Uotinen. Puoluekokouksen varsinaisella asialistalla oli kysymyksiä kuten punakaartien lakkauttaminen, menettelytapakysymys, valtakunnallinen järjestäytyminen sekä vaali- ja puolueohjelmat. Lisäksi vaadittiin muun muassa yleistä kieltolakia sekä tehtiin virallinen päätös vapun viettämisestä työväen ja köyhälistön yleisenä mielenosoituspäivänä. Oulussa saatettiin myös päätökseen ammatillisen ja poliittisen työväenliikeen erottaminen, kun puoluekokous hyväksyi vuotta aikaisemmin tehdyn suunnitelman Suomen Ammattijärjestön perustamisesta ja kaikki ammattiyhdistysasiat siirrettiin Matti Paasivuoren hoidettaviksi.


title: Suomen Sosialidemokraattisen puolueen 12. puoluekokous

text: SDP:n sisäisen hajaannuksen taustat luotiin jo sisällissodan aikana keväällä 1918, kun 21 sosiaalidemokraattia antoi Väinö Tannerin, Matti Paasivuoren ja Väinö Wuolijoen johdolla julkilausuman, jossa he tuomitsivat aseellisen kapinan sosialidemokratialle vieraana ilmiönä, sekä tähdensivät järjestötyötä ja parlamentarismia työväenliikeen menettelytapoina. Porvarien kanssa tehtävää yhteistyötä vastustaneet radikaalit puolestaan perustivat syyskuussa 1918 Moskovassa Suomen Kommunistisen Puolueen, jonka jälkeen nousi esiin muun muassa kysymys siitä, kumpi puolueista oli oikeutettu viemään eteenpäin suomalaisen työväenliikkeen perintöä.


title: Saksan sosialistinen yhtenäisyyspuolue

text: Muodollisesti Saksan sosialistisen yhtenäisyyspuolueen korkein päättävä elin oli puoluekokous. Puolueen ensimmäinen puoluekokous pidettiin vuonna 1946, jolloin puoluekokous päätettiin järjestää joka vuosi. Seuraava kokous järjestettiinkin jo vuonna 1947, mutta sitä seuraava vasta vuonna 1950, jolloin puoluekokous päätettiin järjestää joka neljäs vuosi. Vuonna 1971 päätettiin kokouksen pitämisestä vain joka viides vuosi. Vuodesta 1976 puoluekokous pidettiin Berliinin Tasavallan palatsin suuressa salissa.


text: Kokouksen asialistalla olivat muun muassa kieltolaki, Ahvenanmaan kysymys sekä puolueen suhde kansainvälisen työväenliikkeen toiseen internationaaliin. Merkittävimmäksi nousi kuitenkin ns. menettelytapakysymys, jossa ratkaistiin SDP:n sitoutuminen parlamentaarisiin keinoihin ja yhteistyöhön porvarillisten puolueiden kanssa. Menettelytapavaliokunnan esitys hyväksyttiin äänin 98–54, jonka jälkeen 39 sitä vastustanutta edustajaa jätti asiasta vastalauseen. Heidän joukossaan olivat muun muassa Jaakko Enqvist, Ivar Lassy, Kaarlo Luoto, Ellen Mäkelin, Fiina Pietikäinen, Hannes Pulkkinen, Lempi Tuomi ja Sulo Vuolijoki. Vastalauseen mukaan kokouksen hyväksymät menettelytapaponnet olivat häpeällisiä ja niiden puolesta äänestäneitä syytettiin jopa Suomen työväenluokan pettämisestä. Vastalauseessa sanottiin myös, että SDP oli menettelytapakysymyksen myötä "lopullisesti poikennut siltä polulta, jota Suomen työväki oli vuodesta 1906 lähtien kulkenut."


title: Beothukit

text: Eurooppalaisten tunkeuduttua heimon alueille beothukit välttelivät parhaan kykynsä mukaan eurooppalaisia. Silti he varastelivat muun muassa eurooppalaisten metalliesineitä tehden näistä työkaluja. Kun englantilaiset tunkeutuivat 1720-luvulla beothukien lohestus- ja riistamaille beothukit alkoivat surmata tunkeilijoita. Englantilaiset kostivat tämän tappamalla jokaisen näkemänsä beothukin. Beothukeilla oli vihollisinaan myös valkoisten kanssa paremmin toimeentulevat micmacit. Eurooppalaiset toivat mukanaan tappavia tauteja. Aikaa myöten micmacit ja englantilaiset ajoivat beothukit sisämaahan, missä ravinnoksi kelpaavaa kalaa ja riistaa oli niukasti. Niinpä beothukeja kuoli joukoittain nälkään ja beothukien heimo hävisi 1820-luvulla.


title: Beothukit

text: Beothukien uskotaan olleen alkujaan algonkineja, jotka ajoivat Dorsetin kulttuurin ihmiset pois noin 1000 jaa. Saarelle he saapuivat jo ajanlaskun alun tietämissä ja kehittyivät kolmessa noin 500 vuotta kestäneessä kulttuurivaiheessa nykyiselleen. Silti he eivät kuulu algonkinien kielikuntaan, vaan saattavat olla kielellisesti montagnais- ja naskapi-kansojen sukulaisia. Näihin heimoihin beothukeilla oli hyvät välit.


title: Beothukit

text: Beothukit (beothukin kielellä "ihmiset", "hyvät ihmiset" tai "suku") olivat intiaaneja, jotka asuivat Newfoundlandin saarella Kanadassa. Beothukit asuivat alkujaan tuohesta tehdyissä kodissa ja kiertelivät vuodenaikojen mukaan ravinnon saannin kannalta sopiville seuduille muun muassa kalastaen ja karibua metsästäen.


title: Beothukit

text:
Beothukeilla oli vihamieliset, mutta harvoin sotiin johtaneet välit sekä Labradorin eskimoihin että eurooppalaisten tulon jälkeen saarelle saapuneisiin mi'kmaq-intiaaneihin ja eskimoihin. Beothukit välttelivät eskimoita.
Eurooppalaiset levittäytyivät saarelle 1500-luvulta alkaen. He etsiskelivät Newfoundlandin läheisiltä matalilta vesiltä kalaa, myöhemmin sisämaasta turkiksia ja viljelymaita.


title: Beothukit

text: Beothukit tappoivat 1700-luvulla Exploitsin lahden linnoitetun aseman rakentaneen laivamestari Scottin ja viisi hänen miehistään. Myös Hallin lahden ensiasuttajilla kävi samalla tavoin. 1700-luvun puolivälissä siirtolaisasutus levisi koko Newfoundlandiin, mikä kutisti beothukien elintilaa olemattomiin. Beothukit kuolivat eurooppalaisten surmaamina, näiden tuomiin tauteihin ja koska heidät ajettiin pois kalastuspaikoiltaan. Turkismetsästäjät pystyttivät omia ansojaan beothukien maille. Siirtolaiset menestyivät beothukeja paremmin sekä metsästyksessä että sodassa ylivoimaisen varustuksensa turvin.


title: Beothukit

text: Vuonna 1819 valkoiset kostivat pienen beothuk-ryhmän vuotta aikaisemmin tekemän veneen ja kalastustarvikkeiden ryöstön. Tässä yhteydessä jäi "Demasduit"-niminen nuori beothuk-nainen englantilaisen John Peytonin vangiksi, ja hänen aviomiehensä Nonosbawsut surmattiin.


title: Beothukit

text: Beothukit olivat rohkeita sotureita ja ottivat kaatuneelta viholliselta pään. Beothukien vihollisia olivat Labradoriin esihistoriallisella ajalla saapuneet eskimot, joiden kanssa beothukit kahakoivat Belle Islen salmen rannalla. Beothukien välit montagnaisiin olivat hyvät, samoin kuin alkuun micmacien kanssa.


title: Beothukit

text: Viimein vuonna 1810 valkoinen hallitus alkoi ajaa ajatusta rauhanomaisesta yhteydenotosta beothukeihin, mutta brittiläiset siirtolaiset ampuivat beothukeja yhä vuonna 1817 eivätkä myöskään beothukien tavat muuttuneet. Kun samana vuonna luutnantti Buchan jätti beothukien leiriin kaksi miestään ystävyyden osoitukseksi nukkumaan, valkoiset löysivät miehet surmattuina ja silvottuina. Beothukit olivat kadonneet. Vuosina 1819–1823 koetettiin valkoisten puolelta ottaa yhteyttä monia kertoja, hieman paremmin tuloksin kuin vuonna 1817, mutta taistelut olivat yleisiä.


title: Beothukit

text: Beothukit elivät pääosin karibun metsästyksellä, hylkeenpyynnillä ja lohen kalastuksella. He liikkuivat pieninä sukuryhminä vuotuiskierron mukaan ollen kesällä sisämaassa ja talvella rannikolla. Tällöin beothukit olivat puolinomadeja metsästäjä-keräilijöitä. Beothukien kannatti liikkua muiden subarktisten intiaanien tapaan vuodenajan mukaan riistan ja kalan saannin kannalta edullisimmasta paikasta toiseen. Syksyllä karibuja pyydettiin ajamalla niitä kaadetuista puista tehtyihin aitauksiin. Lihaa säilöttiin talveksi. Kesällä asuttiin veden äärellä kalastaen.


title: Beothukit

text: Väkivallasta huolimatta myönteisiäkin tapahtumia ja mielipiteitä oli. Vuonna 1787 neljä ranskalaista merimiestä haaksirikkoutui Shoe Coven lähelle La Sciestä etelään. Tällöin beothukit kohtelivat valkoisia yllättäen hyvin. Jo vuonna 1784 George Cartwright alkoi puhua beothuk-reservaatin perustamisen puolesta. Tämä sai lopulta valkoisten hallinnon kiinnostumaan beothukien kohtalosta, mutta beothukien määrä oli vuoteen 1800 mennessä huvennut niin pieneksi, että oli vain ajan kysymys, milloin kansa häviäisi.


title: Twilight (elokuvasarja)

text: Elokuvat on käsikirjoittanut Melissa Rosenberg. Catherine Hardwicken ohjaama sarjan ensimmäinen osa "Twilight – Houkutus" sai ensi-iltansa 21. marraskuuta 2008. Sarjan toinen osa, Chris Weitzin ohjaama "Twilight – Uusikuu", tuli ensi-iltaan 20. marraskuuta 2009. Sarjan kolmannen osan, "Twilight – Epäilys", on ohjannut David Slade. Se sai ensi-iltansa 30. kesäkuuta 2010. Viimeinen kirja jaettiin kahdeksi elokuvaksi, joista "Twilight – Aamunkoi, osa 1" sai ensi-iltansa 18. marraskuuta 2011 ja sarjan päättänyt "Twilight – Aamunkoi, osa 2" 16. joulukuuta 2012.


title: Epäilys (kirja)

text: Summit Entertainment on kuvannut elokuvia "Houkutus"-kirjasarjan pohjalta. Ensimmäinen elokuva "Twilight – Houkutus" valmistui vuonna 2008, ja toinen elokuva "Twilight – Uusikuu" sai ensi-iltansa marraskuussa 2009. Myös "Epäilyksen" pohjalta on suunnitteilla elokuva, jonka maailmanensi-ilta on alustavasti asetettu päivämäärälle 30. kesäkuuta 2010. "Twilight – Uusikuu" -elokuvan ohjaaja Chris Weitz ei jatka ohjaajana, sillä hänen on määrä olla kolmannen elokuvan kuvausten alkaessa yhä työstämässä "Twilight – Uuttakuuta". Kahteen edelliseen elokuvaan käsikirjoituksen laatinut Melissa Rosenberg on palkattu käsikirjoittamaan myös "Twilight – Epäilys". Meyer on lupautunut konsultoimaan elokuvan tekoa. Huhtikuussa 2009 Summit Entertainment ilmoitti brittiläisen ohjaajan David Sladen ohjaavan "Twilight – Epäilyksen". Elokuvan pääosissa jatkavat Kristen Stewart, Robert Pattinson ja Taylor Lautner.


title: Stephenie Meyer

text: Kirjasarjan pohjalta on tehty myös kolme elokuvaa: "Twilight – Houkutus" (2008), "Twilight – Uusikuu" (2009) ja "Twilight – Epäilys" (2010). Neljännen teoksen pohjalta tehdään kaksiosainen elokuva "Twilight – Aamunkoi", joista ensimmäisen osan on määrä saada ensi-iltansa 18. marraskuuta 2011 ja toisen osan kesällä 16. marraskuta 2012. Meyer teki cameoroolin elokuvassa "Twilight – Houkutus". Kaikissa elokuvissa päärooleja näyttelevät Kristen Stewart, Robert Pattinson ja Taylor Lautner.


title: Twilight – Aamunkoi, osa 1

text: Yhdysvaltalaisen elokuvayhtiö Summit Entertainmentin kirjasarjan ensimmäiseen osaan "Houkutus" perustuva elokuva "Twilight – Houkutus" sai ensi-iltansa 21. marraskuuta 2008. Vaikka elokuva sai kriitikoilta ristiriitaisen vastaanoton, siitä tuli heti suuri taloudellinen menestys ja se tuotti avajaispäivänään 35,7 miljoonaa dollaria. Kokonaisuudessaan elokuva keräsi ensi-iltaviikonloppunaan yli 70,55 miljoonaa dollaria. Kaikkiaan elokuva on tuottanut yli 379 miljoonaa dollaria. "Twilight – Houkutuksen" taloudellisesti menestyksellisen ensi-illan jälkeen Summit ilmoitti tekevänsä elokuvan myös "Uudenkuun" pohjalta. Chris Weitzin ohjaama "Twilight – Uusikuu" sai ensi-iltansa marraskuussa 2009. Se oli ensimmäisen osan tavoin suuri taloudellinen menestys ja tuotti avausviikonloppunaan maailmanlaajuisesti yli 258,8 miljoonaa dollaria. Näitä elokuvia seuraa "Twilight – Epäilys", joka sai ensi-iltansa 30. kesäkuuta 2010. Kyseisen elokuvan ohjasi David Slade. "Epäilys" teki uuden keskiyön näytökseen myytyjen lippujen ennätyksen Yhdysvaltojen ja Kanadan lippukassan historiassa, saaden kokoon arviolta 30 miljoonaa dollaria yli neljässätuhannessa teatterissa. "Twilight - Epäilys" ohitti myös elokuvan "" keskiyön näytöksissä Imax-teattereissa. "Epäilys" tienasi enemmän kuin miljoona dollaria 192 teatterissa, kun "Kaatuneiden kosto" tienasi 959 000 dollaria. Avauspäivänään elokuva tuotti yhteensä 68,5 miljoonaa dollaria Yhdysvalloissa.


title: Twilight – Uusikuu

text: Yhdysvaltalainen elokuvayhtiö Summit Entertainment teki 21. marraskuuta 2008 ensi-iltansa saaneen elokuvan "Twilight – Houkutus" kirjasarjan ensimmäisen osan "Houkutuksen" pohjalta. Vaikka elokuva sai kriitikoilta ristiriitaisen vastaanoton, siitä tuli heti suuri taloudellinen menestys: "Twilight – Houkutus" tuotti avajaispäivänään 35,7 miljoonaa dollaria ja kokonaisuudessaan keräsi ensi-iltaviikonloppunaan yli 70,55 miljoonaa dollaria. Kaikkiaan elokuva on tuottanut yli 379 miljoonaa dollaria.


title: Twilight (elokuvasarja)

text: Elokuvan sävellyksen teki Carter Burwell. Elokuvan soundtrackin julkaisi Chop Shop Records yhdessä Atlantic Recordsin kanssa 4. marraskuuta 2008. Musiikkisuunnittelija Alexandra Patsavas valitsi soundtrackille tulleet kappaleet. Stephenie Meyer oli osittain mukana kappaleiden valinnassa. Soundtrack nousi Billboard 200 -listan kärkeen ja on myynyt yli 2,2 miljoona kappaletta. Paramore-yhtyeen "Decode" oli ensimmäinen soundtrackilta julkaistu single. Se ilmestyi yksinoikeudella viralliselle Paramore Fanclubin sivulle sekä Stephenie Meyerin virallisille kotisivuille on 1. lokakuuta 2008. "Decoden" musiikkivideo, joka sisältää kohtauksia "Twilight – Houkutuksesta", julkaistiin 3. marraskuuta 2008. Toisena singlenä soundtrackilta julkaistiin Perry Farrellin kappale "Go All The Way (Into the Twilight)". Se julkaistiin 23. lokakuuta 2008 Stephenie Meyerin kotisivuilla.


title: Twilight – Aamunkoi, osa 1

text: Twilight – Aamunkoi, osa 1 () on vuonna 2011 ensi-iltansa saanut "Twilight"-elokuvasarjan toiseksi viimeinen elokuva, jonka on ohjannut Bill Condon. Elokuvan pääosissa näyttelevät Kristen Stewart, Robert Pattinson ja Taylor Lautner. "Twilight – Aamunkoi, osa 1" kuuluu Summit Entertainmentin kirjailija Stephenie Meyerin fantasiakirjasarja "Houkutuksen" pohjalta tekemään elokuvasarjaan, ja sitä edeltävät elokuvat "Twilight – Houkutus" (2008), "Twilight – Uusikuu" (2009) ja "Twilight – Epäilys" (2010). Sen jatko-osa "Twilight – Aamunkoi, osa 2" sai ensi-iltansa vuonna 2012.


title: Twilight – Uusikuu

text: Elokuvan kahden julkaisun DVD ja Blu-ray ilmestyi 20. maaliskuuta 2010. Se julkaistiin kyseisenä päivänä myös Suomessa. Kahden levyn julkaisulla nähdään lisämateriaalia elokuvasta, kuten kamerat kulissien takana, musiikkivideoita ja paljon muuta. Ranskassa julkaistavan elokuvan lisämateriaali sisältää myös pätkän, jossa näytetään "Twilight – Epäilyksen" kulissien taakse. Elokuvasta julkaistaan myös kolmen levyn julkaisu, mutta sitä on saatavilla vain määrätyn ajan. Kolmas levy sisältää materiaalia, jota ei ole koskaan ennen nähty. Helmikuussa 2009 julkistettiin tieto, että Ison-Britannian kahden levyn DVD ja Blu-ray julkaisu sisältää pienen pätkän elokuvasta "Twilight – Epäilys" ja että bonuslevyllä riittää katsottavaa jopa tunneiksi. Wal-Martilla julkaistavalla kahden levyn julkaisulla eli "Ultimate Fan Edition" julkaisulla nähdään seitsemän minuutin klippi elokuvasta "Twilight – Epäilys". Tämä sisältää esimerkiksi kohtauksia kulissien taakse ja haastattelun yhdessä Robert Pattinsonin, Kristen Stewartin, Taylor Lautnerin ja Stephenie Meyerin kanssa."Twilight – Uudenkuun" tarina jatkuu vuonna 2010 ilmestyneessä jatko-osassa "Twilight – Epäilys", jonka on ohjannut brittiläinen David Slade ja käsikirjoittanut Melissa Rosenberg. Pääosissa jatkavat Stewart, Pattinson ja Lautner. Elokuvan Suomen ensi-illan oli määrä olla 2. heinäkuuta 2010, mutta aikaa muutettiin, joten se sai ensi-iltansa 30. kesäkuuta 2010 sekä Suomessa että Yhdysvalloissa.


title: Twilight – Epäilys

text: Yhdysvaltalainen elokuvayhtiö Summit Entertainment teki 21. marraskuuta 2008 ensi-iltansa saaneen elokuvan "Twilight – Houkutus" kirjasarjan ensimmäisen osan "Houkutuksen" pohjalta. Vaikka elokuva sai kriitikoilta ristiriitaisen vastaanoton, siitä tuli heti suuri taloudellinen menestys: "Twilight – Houkutus" tuotti avajaispäivänään 35,7 miljoonaa dollaria ja kokonaisuudessaan keräsi ensi-iltaviikonloppunaan yli 70,55 miljoonaa dollaria. Kaikkiaan elokuva on tuottanut yli 379 miljoonaa dollaria. "Twilight – Houkutuksen" taloudellisesti menestyksellisen ensi-illan jälkeen Summit ilmoitti tekevänsä elokuvan myös kirjasarjan toisen osan "Uudenkuun" pohjalta. Chris Weitzin ohjaama "Twilight – Uusikuu" sai ensi-iltansa marraskuussa 2009. Se oli ensimmäisen osan tavoin suuri taloudellinen menestys ja tuotti avausviikonloppunaan maailmanlaajuisesti yli 258,8 miljoonaa dollaria.


title: Twilight (elokuvasarja)

text: Sarjan ensimmäinen osa "Twilight" ilmestyi alkuperäiskielellä vuonna 2005 ja samana vuonna suomennettuna nimellä "Houkutus". Toinen osa "New Moon" ilmestyi vuonna 2006 ja sen suomennos "Uusikuu" vuonna 2007. Kolmas osa "Eclipse" julkaistiin vuonna 2007 ja suomeksi 2008 nimellä "Epäilys". Kirjasarjaan kuuluu lisäksi vuonna 2008 ilmestynyt "Breaking Dawn", joka ilmestyi suomeksi nimellä "Aamunkoi" lokakuussa 2009. "Houkutus"-sarjan kirjoja on myyty maailmanlaajuisesti yli 42 miljoonaa kappaletta, ja sitä on käännetty yli 37 kielelle.


title: Pehr Norrmén

text: Jatkosodan loppuvaiheissa Norrmén keskittyi Suomen erillisrauhapyrkimysten torjumiseen. Hän oli mukana suunnittelemassa saksalaismielistä oikeistohallitusta joka olisi hallinnut Suomea saksalaisten joukkojen miehitettyä maan. Kun nämä suunnitelmat kariutuivat ja välirauha solmittiin syyskuussa 1944 hänellä oli syytä olettaa joutuvansa muiden entisten SS-värvärien tapaan vainotuksi, etenkin, jos Suomea kohtaisi neuvostomiehitys.


title: Pehr Norrmén

text: Politiikan puolella saksalaismielinen Norrmén kuului ruotsalaisen kansanpuolueen oikeistoradikaaliin siipeen. Hän tuki 1920-luvulla Martti Pihkalan johtamaa Vientirauha-lakonmurtajajärjestöä ja 1930-luvun alussa hän oli mukana Lapuan liikkeen toiminnassa. Suomenkielisten oikeistoradikaalien kannattama aitosuomalaisuus esti kuitenkin Norrménin yhteistyön esimerkiksi IKL:n kanssa.


title: Pehr Norrmén

text: Pehr Herman Norrmén () oli suomalainen jääkäri ja aktivisti, suomenruotsalainen teollisuus- ja pankkimies sekä saksalaismielinen ja oikeistoradikaali taustavaikuttaja Suomen politiikassa 1930-luvulla ja sotien aikana. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka toimi ennen sotilaskoulutustaan aktiivisesti ylioppilaiden aktivistiliikkeessä. Suomen sisällissodan aikana hän toimi punaisten miehittämässä Helsingissä Helsingin suojeluskunnassa.


title: Pehr Norrmén

text: Hänet nimitettiin Suomen Puunjalostusteollisuuden Työnantajaliiton toimitusjohtajaksi vuonna 1927 ja oli tehtävässä vuoteen 1931 saakka. Norrmén toimi Pohjoismaiden Yhdyspankin johtokunnan jäsenenä vuodesta 1931 alkaen. Talvi- ja jatkosodan aikana Norrmén toimi Pohjoismaiden Yhdyspankin varatoimitusjohtajana kuolemaansa saakka. Hänet haudattiin Helsinkiin.


title: Pehr Norrmén

text: Talvisodan aattona lokakuussa 1939 Norrmén oli mukana lähetystössä joka matkusti Saksaan saadakseen sieltä tukea Neuvostoliittoa vastaan. Lähetystö, jossa olivat mukana myös insinööri John Rosberg ja entinen Etsivän Keskuspoliisin päällikkö Esko Riekki, tapasi SS-valtakunnanjohtaja Heinrich Himmlerin mutta ei saanut mitään konkreettista tuen ilmaisua saksalaisilta. Välirauhan aikana Norrmén oli mukana luomassa läheisiä suhteita Saksaan ja pyrki erityisesti vaikuttamaan ruotsalaisen kansanpuolueen sisällä puolueen linjan muuttamiseksi saksalaismieliseksi. Norrmén oli myös mukana SS-vapaaehtoisten värväystoiminnassa keväällä 1941 sekä toimi aktiivisesti kansallissosialistisessa Samfundet Folkgemenskap -järjestössä.


title: Pehr Norrmén

text: Kauan Norrmén ei kumminkaan ollut sotilaskoulutuksessa, kun hänet komennettiin värväysmatkalle Amerikkaan 29. huhtikuuta 1915. Hän lähti Saksasta saamansa käskyn mukaan, mutta matka keskeytyi kuitenkin jo Kööpenhaminassa Italian sodanjulistuksen johdosta. Kööpenhaminaan hän sai jatko-ohjeet, joiden mukaan hänen komennettiin 1. elokuuta 1915 alkaen Tukholmaan Suomen vapausliikkeen ulkomaanvaltuuskunnan käyttöön. Tukholmassa hän toimi valtuuskunnan läheisenä avustajana. Hän toimi myös Tukholmassa ja Berliinissä lentolehtisten, poliittistenselontekojen ja erilaisten muistioiden kirjoittajana. Hänen toimiinsa Tukholmassa kuului lisäksi pitää yhteyksiä ruotsalaisiin aktivisteihin. Hän avusti myös ruotsalaisia aktivisteja perustamaan vuoden 1916 alussa Svensk Lösen-nimisen poliittisen viikkolehden ja oli myöhemmin lehden huomattavia avustajia.


title: Pehr Norrmén

text:
Norrménin vanhemmat olivat kaupungininsinööri Herman Oscar Norrmén ja Eva Victoria Melander. Hänet vihittiin avioliittoon vuonna 1918 Vallborg Augusta Victoria Holmströmin kanssa. Norrmén kirjoitti ylioppilaaksi Helsingin uudesta ruotsalaista yhteiskoulusta vuonna 1911 ja liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla. Filosofian kandidaattitutkinnon hän suoritti vuonna 1913 ja valmistui filosofian maisteriksi vuonna 1914, jonka jälkeen hän teki opintomatkan Englantiin.
Norrmén oli yksi ensimmäisistä ylioppilaiden aktivistiliikkeen johtohenkilöitä syksyllä 1914. Hän toimi ruotsinkielisten ylioppilaiden edustajana jääkariliikkeen perustavissa kokouksissa. Myöhemmin hän kuului lähetystöön, joka joulukuun lopulla vuonna 1914 matkusti Ruotsiin, missä lähetystön tehtävänä oli ottaa selville voisiko Ruotsista saada tukea Suomen itsenäisyysliikkeelle. Myöhemmin hän oli mukana itsenäisyysliikkeen edustajana Ruotsin viranomaisten ja Saksan sotilasjohdon välisissä neuvotteluissa. Näiden neuvottelujen johdosta pantiin alulle järjestelyt, joiden tarkoituksena oli saada suomalaisille järjestettyä sotilaskoulusta Saksan armeijassa.


title: Pehr Norrmén

text: Helsingin vapautuksen jälkeen Norrmén siirrettiin Yleisesikunnan osasto III:een, jossa hän toimi 31. tammikuuta 1919 saakka. Hän kuului Svenska Tidningenin toimituskuntaan vuonna 1921 ja Suomen Paperi- ja Puutavaralehden toimituskuntaan vuosina 1922 – 1923 sekä Hufvudstadsbladetin toimituskuntaan vuosina 1923 – 1926. Toimittajan työnsä ohella hän laati yrityshistoriikkeja.


title: Sven Oskar Lindgren

text: Myöhemmin jatkosodan aikana majuri Lindgren toimi pataljoonankomentajana 3. Prikaatissa sekä toimistopäällikkönä Maaselän ryhmän esikunnassa. Jatkosodan loppuvaiheessa elokuussa 1944 Ilomantsin mottitaisteluiden yhteydessä tapahtui sitten sotamies Hytin ampumistapaus kun Lindgren komensi 21. Prikaatin I pataljoonaa. Tapausta käsiteltiin sotaylioikeudessa ja korkeimmassa oikeudessa, mutta Lindgreniä ei rangaistu asiasta. Näihin tapahtumiin perustuu Ilmari Turjan näytelmä "Sotamiehen kunnia", joka on esitetty muun muassa Kansallisteatterissa.


title: John Rosberg

text: Rosberg oli mukana Aktiva studentförbundetissa ja sen julkaisemassa Svensk Botten-lehdessä. Hän osallistui myös Vapaussodan Rintamamiesliiton toimintaan ja hänellä oli hyvät suhteet kansallissosialistiseen Saksaan. Syyskuussa 1939 liiton aktiivit Rosberg, pankinjohtaja Pehr Norrmén ja liiton julkaiseman Rintamamieslehden toimittaja Karl Jansson olivat mukana Esko Riekin johtamassa lähetystössä joka vieraili Saksassa. Lähetystö tapasi Heinrich Himmlerin joka kiisti Saksan sopineen elokuussa 1939 Neuvostoliiton kanssa mitään Suomen asemasta. Himmler vaati Suomea hillitsemään vasemmistolehtien kirjoittelua Saksaa ja Hitleriä vastaan, tekemään muutoksia hallitukseen ja lähettämään valtuuskunnan Saksaan neuvottelemaan kauppasopimuksesta. Suomeen palattuaan lähetystö raportoi tuloksettomaksi jäänestä matkastaan ulkoministeri Eljas Erkolle, entiselle presidentille P. E. Svinhufvudille ja Vapaussodan Rintamamiesliiton johdolle.


title: Yhdistynyt kuningaskunta

text: Britannian television kulmakivi on valtion omistama yleisradioyhtiö BBC, jolla on useita kanavia televisiossa ja radiossa. BBC:n televisiokanavat ovat julkisen palvelun kanavia, joilla ei esitetä mainoksia. Se toimii myös televisiosarjojen ja ohjelmien tuottajana. BBC:n tuotanto on valtavan laajaa ja käsittää niin draamaa, komediaa ("britcom"), dokumentteja kuin pitkiä elokuviakin. Suomalaisille tuttuja sarjoja BBC:ltä ovat muun muassa komediasarjat Pokka pitää, Monty Pythonin Lentävä Sirkus, dekkarisarjat Neiti Marple ja Uusi Sherlock. BBC:n ohjelmistoon kuuluu myös kaikkien aikojen pitkäikäisin tv-sarja Doctor Who. BBC omistaa myös oikeudet useisiin suurenluokan urheilutapahtumiin, muun muassa olympialaisiin, jalkapallon EM- ja MM-kisoihin sekä F1-sarjaan (vuosina 2008–2015, vuodesta 2016 alkaen oikeudet ovat Channel 4 -kanavalla). BBC myös edustaa Britanniaa Euroopan Yleisradioyhtiön jäsenenä myös Eurovision laulukilpailuissa.


title: BBC

text: British Broadcasting Corporation (), lyhyesti BBC (lausutaan ) on Ison-Britannian julkinen, vuonna 1922 perustettu yleisradioyhtiö ja tuotantoyhtiö. Yhtiöllä on useita radio- ja televisiokanavia. BBC käynnisti säännölliset televisiolähetykset ensimmäisenä maailmassa vuonna 1936 ja BBC:n radio- ja televisioteitse välitettyjä uutislähetyksiä katsotaan ympäri maailmaa. Yritys on alallaan maailman suurin.


title: BBC Cymru Wales

text: Näiden kahden kanavan lisäksi yhtiö omistaa 94 prosenttia kymrinkielisestä S4C-kanavasta, jolle se toimittaa ohjelmia ilman korvausta täyttääkseen julkisen palvelun velvoitteensa. BBC tuottaa kanavalle muun muassa uutisohjelman "Newyddion", yhtiön pisimpään tuotetun saippuasarjan "Pobol y Cwm" ja erilaisia urheiluohjelmia. Vuoteen 2010 saakka se myös tuotti poliittisia ajankohtaisohjelmia "S4C2"-kanavalle, joka oli walesilainen vastine BBC Parliamentille. BBC:llä on Skotlannissa samantyylinen gaelinkielinen kanava "BBC Alba," ja viime vuosina on suunniteltu S4C:n uudelleennimeämistä "BBC Cymruksi" BBC:n brändin yhtenäistämiseksi.


title: BBC Worldwide

text: BBC Worldwide on vastuussa sijoituksista televisiosarjojen ja elokuvien tuotantoon. Yhtiön vastuualueeseen kuuluvat myös ohjelmien myynti ulkomaille sekä BBC:n kansainvälisten ja kotimaisten televisiokanavien hallinnointi (kuten BBC America Yhdysvalloissa ja BBC Entertainment Intiassa), kirjojen ja aikakauslehtien julkaiseminen, VHS ja DVD-julkaisut, tietokonepelit sekä CD-levyjulkaisut.


title: BBC Worldwide

text: BBC Worldwide on tavoitettavuudeltaan Ison-Britannian suurin kansainvälinen televisiotoimittaja. Sen kanavia on mahdollista nähdä yli 300 miljoonassa kotitaloudessa ja yli sadassa maassa. BBC Worldwide omistaa täysin seuraavat televisiokanavat:


title: BBC One

text: BBC One (entinen BBC Television Service) on maailman vanhin säännöllisesti lähettävä televisiokanava. Se kuuluu Britannian yleisradioyhtiö BBC:lle. Kanavalla aloitettiin säännölliset lähetykset 2. marraskuuta 1936. Televisiomonopolia se piti aina syyskuuhun 1955 asti, jolloin ITV aloitti lähetyksensä Lontoon alueella. BBC One sai nykyisen nimensä, kun yhtiön toinen kanava BBC Two aloitti toimintansa vuonna 1964. Kanavan vuosibudjetti (vuonna 2012) on 1,166 miljardia puntaa. BBC One, kuten muutkin BBC:n kanavat, rahoitetaan pelkästään tv-lupamaksuilla.


title: BBC Entertainment

text: BBC Entertainment on kansainvälinen televisiokanava, jonka ohjelmisto koostuu komediasta, draamasta sekä viihdeohjelmista, jotka on tuottanut BBC tai jokin muu brittiläinen televisiotuotantoyhtiö. Lokakuussa 2006 BBC Entertainment korvasi BBC Prime Asian Singaporessa, Hongkongissa, Thaimaassa ja Etelä-Koreassa. Kanava aloitti saman vuoden joulukuussa Malesiassa. BBC Entertainment aloitti Intiassa toukokuussa 2007. Kanavaa on mahdollista katsoa myös Puolassa, jossa se aloitti joulukuussa 2007. BBC Entertainment on kokonaan BBC Worldwiden omistama. Suomessa kanavan korvasi 13. huhtikuuta 2015 BBC Brit.


title: BBC

text: Isossa-Britanniassa BBC:n toiminta rahoitetaan televisioluvilla. Kaikki kanavat ovat nähtävissä ilmaiseksi digitaalisesti. BBC One ja BBC Two näkyvät analogisena koko maassa.BBC Worldwide ylläpitää BBC:n kansainvälisiä kanavia, joista tunnetuimmat ovat uutiskanava BBC World News ja viihdekanava BBC Entertainment. Poikkeuksellisesti ulkomailla näkyviä kanavia rahoitetaan mainostuloilla. 11. maaliskuuta 2008 BBC aloitti ensimmäisen arabiankielisen televisiokanavansa, BBC Arabic Televisionin.


title: BBC Parliament

text: BBC Parliament on brittiläinen televisiokanava, jonka omistaa maan yleisradioyhtiö BBC. Kanavan ohjelmisto koostuu Britannian parlamentin, Skotlannin parlamentin sekä Walesin ja Pohjois-Irlannin aluehallinnon ja kaikkien lakiasäätävien elinten kokouksista. BBC Parliament lähettää raportteja Britannian suurimpien puolueiden ja Trades Union Congressin vuosittaista kokouksista ja Euroopan parlamentista.


title: Kyllä BBC hoitaa

text: Ian Fletcher (Hugh Bonneville) on saanut ylennyksen BBC:n arvojohtajaksi vedettyään onnistuneesti läpi yhtiön olympialaisprojektin. Hänen uusi tehtävänsä on ”selventää, määritellä tai arvioida uudelleen yhtiön ydintehtävä läpi kaikkien toimintojen ja asemoida yhtiö tulevaisuutta silmällä pitäen”. Sarja satirisoi nykyajan työelämän loputtomia palavereja, abstraktia bisnesjargonia, avokonttorien ahtautta, ylipalkattujen johtajien ja ammattitaidottomien alaisten välisiä suhteita, poliittista korrektiutta sekä jatkuvia organisaatiomuutoksia.


title: Hebron

text: Hebron (arab. "al-Khalīl", VT:ssa myös "Kirjat-Arba") on kaupunki Länsirannalla 32 kilometriä Jerusalemista lounaaseen. Vuonna 2016 sen asukasluku oli arviolta 215 452. Kaupungin merkittävin nähtävyys on Makpelan luola, jonka kohdalle sanotaan haudatun Aabraham ja Saara, Iisak ja Rebekka sekä Jaakob ja Lea. Kaupunki on nykyisin jaettu kahteen sektoriin, H1 ja H2. Palestiinalaishallinto hallitsee suurempaa H1 sektoria ja Israelin armeija sektoria H2, jolla asuu myös kaupungin noin 400 juutalaissiirtolaista. Hebronin väestön valtaosa on palestiinalaisia.


title: Länsiranta

text: Suomen Ramallahin edustuston ulkoasiainsihteeri Sanna Hartyn mukaan Israelin sotilaat suojelevat juutalaisten ja arabien välisissä yhteenotoissa vain juutalaissiirtokuntalaisia. Esimerkiksi Hebronin kaupungin alueella on noin 800 juutalaissiirtokuntalaista kohden lähes yhtä monta heitä suojaavaa sotilasta. Palestiinalaisten kuvailujen ja videotallenteiden mukaan sotilaat osallistuvat itsekin palestiinalaisten häirintään. Paikalla on lisäksi kansainvälinen raportointiryhmä tarkkailemassa erilaisia rikkomuksia, mutta he eivät puutu tilanteeseen, ainoastaan raportoivat. Osa palestiinalaisten kaduista on suljettu, ja kaasunjakeluauto jakaa kaasua vain juutalaisille. Tällä hetkellä Israelin siirtokunnat rikkovat vuoden 1949 Geneven sopimusta esimerkiksi Hebronin kaupungissa. Sen mukaan miehitetyille alueille ei saa siirtää väestöä. Kansainvälisen oikeuden mukaan miehittäjän velvollisuus on suojella siviilejä ja pidättyä esimerkiksi maanlunastuksista. Esimerkiksi ulkoasiansihteeri Harty on todennut, että Isreal rikkoo jatkuvasti kansainvälistä oikeutta.


title: Hebron

text: uoden 2016 arvion mukaan Hebronin asukasluku oli 215 452. Vuonna 2007 vastaava lukema oli 160 702. Hebronin vanhakaupunki on menettänyt pitkään asukkaita Israelin miehityksen aiheuttamien hankaluuksien takia. Vuonna 1967 siellä asui 7 500 palestiinalaista, vuonna 1970 6 000, vuonna 1985 enää 1 620 ja vuonna 1990 vain 1 501. Sittemmin vanhankaupungin alueita on pyritty elvyttämään ja kunnostamaan. Nykyisin vanhassakaupungissa asuu noin 6 000 palestiinalaista ja 1800-luvun lopulta lähtien Hebron on kasvanut etenkin kaupunkiin johtavien teiden varsia pitkin, ensin pohjoiseen kohti Betlehemiä ja Jerusalemia. Asukasluku kasvoi etenkin Jordanian kaudella vuosina 1948-1967, jolloin kaupunki sai 35 000 uutta asukasta. Israelin armeijan hallinnoimalla Hebronin H2 sektorilla asuu noin 400 juutalaissiirtolaista ja noin 30 000-35 000 palestiinalaista.


title: Jerusalem

text: Jerusalemin väestö on arabialaistunut viime vuosina voimakkaasti. Vuoden 1967 väestönlaskennassa kaupungin asukkaista 74 prosenttia oli juutalaisia ja 26 prosenttia arabeja. Vuonna 2007 juutalaisia oli 66 prosenttia ja arabeja 34 prosenttia, ja ero kapenee noin yhden prosenttiyksikön vuosivauhdilla. Arabeista tosin ainoastaan pienellä osalla on Israelin kansalaisuus, ja muut elävät kaupungissa työ- ja oleskeluluvalla. Länsirannalla ja Gazassa syntyneiden palestiinalaisten on tosin lähes mahdotonta saada lupaa asua kaupungissa. Palestiinalaisille ei ole rakennettu uusia asuma-alueita sitten vuoden 1967, ja arabikaupunginosat ovat pahoin ylikansoittuneet. Noin 18 000 asuntoa, tai kolmannes arabien asunnoista on rakennettu laittomasti, koska rakennuslupia on mahdoton saada. Eri väestöryhmillä on erilliset kauppakeskukset ja julkinen liikenne.


title: Palestiinalaiset

text: Palestiinalaiset ovat eri heimoryhmistä koostuva ryhmä arabeja, jotka elävät Palestiinassa tai joiden sukujuuret ovat alueella. Palestiinalaisia on noin 9 395 000 (2001). Palestiinalaiset puhuvat etupäässä arabiaa, ja valtaosa heistä on sunnimuslimeja. Kristittyjä on 3–6 prosentin vähemmistö. Lisäksi pieni vähemmistö on druuseja.


title: Egyptin väestö

text:
Egyptin väestö on Afrikan toiseksi suurin, vuonna 2011 asukkaista oli yli 82 miljoonaa. Lähes koko väestö on keskittynyt Niilin rannoille (erityisesti Aleksandrian ja Kairon ympärille), Niilin suiston alueelle ja Suezin kanavalle. Noin 90 % väestöstä on islaminuskoista ja suurin osa lopuista on kristittyjä (pääasiassa kopteja).
Egyptin väestö on erittäin homogeenista: vuoden 2006 väestönlaskennassa 99,6 % oli egyptiläisiä. Etnisiä vähemmistöjä ovat pieni määrä beduiiniarabeja itäisellä ja läntisellä aavikolla sekä Siinain niemimaalla, berberiä puhuvat siwisit Siwan keitaalla sekä muinaiset nubialaiset yhdyskunnat Niilin varrella Egyptin eteläisimmässä osassa. Egyptissä asuu myös noin 90 000 pakolaista ja turvapaikanhakijaa. Ryhmä koostuu pääasiassa palestiinalaisista (joita oli 50 000 vuonna 2002) ja sudanilaisista pakolaisista. Aikoinaan elinvoimainen urbaani Egyptin juutalaisyhteisö on käytännössä hävinnyt maastamuuton takia.


title: Israel

text:
Palestiinalaisalueilla Länsirannalla ja Gazassa asuvat palestiinalaiset ovat olleet ihmisoikeusrikkomusten kohteena. Vuonna 2008 Israelin vankiloissa oli arviolta 11 000 palestiinalaista, joista 98 oli naisia, 345 lapsia, 50 Palestiinan lakiasäätävän neuvoston jäseniä sekä kolme palestiinalaishallinnon ministeriä. Amnesty Internationalin raporttien mukaan suurin osa on väkivallattomia mielipidevankeja ja hyvin harvat ovat saaneet kansainväliset vaatimukset täyttävän oikeuskäsittelyn. Israelin rakentama turva-aita ja tiesulut vaikeuttavat palestiinalaisten liikkumista. Alueen työttömyysaste on noin 30 % ja yli kaksi kolmannesta palestiinalaisväestöstä elää köyhyysrajan alapuolella. Israelin toimia palestiinalaisia kohtaan on verrattu Etelä-Afrikan apartheid-politiikkaan.
Apartheid-analogian kriitikoiden ja opponenttien mukaan vertaus on faktuaalisesti, moraalisesti ja historiallisesti virheellinen ja sen tarkoitus on esittää Israelin toimet laittomina. Kriitikoiden mukaan Gaza ja Länsiranta eivät kuulu Israeliin. Kriitikot argumentoivat, että vaikka palestiinalaisten liikkuminen yli rajojen on vahvasti Israelin valvomaa, alueita hallinoi palestiinalaisviranomaiset ja vaaleilla valittu Hamas, joten tilannetta ei voi verrata Etelä-Afrikan sisäiseen apartheid-politiikkaan.
Muita alueen ongelmia ovat palestiinalaisalueiden kunniamurhat, aseistettujen palestiinalaisryhmien suorittamat epäiltyjen yhteistoimintahenkilöiden summittaiset murhat ja palestiinalaishallinnon langettamat kuolemanrangaistukset. Human Rights Watch on syyttänyt palestiinalaisterroristijärjestöjä ihmisoikeusrikoksista ja on kritisoinut palestiinalaishallintoa siitä, ettei se ole pyrkinyt kaikin keinoin estämään iskuja eikä saamaan syyllisiä oikeuteen. Toisaalta useat palestiinalaistahot ja järjestöt kehottavat ihmisiä väkivaltaan Israelia sekä juutalaisia kohtaan. Amnesty International on esittänyt Hamasille vaatimuksen kunnioittaa kaikkien palestiinalaisten ihmisoikeuksia, noudattaa kansainvälisen oikeuden normeja ja lopettaa israelilaisiin siviileihin kohdistuva väkivalta.


title: Israelin–Palestiinan konflikti

text:
Israelin voitettua vuosien 1948-1949 sodan 711 000 palestiinalaista joutui jättämään kotinsa. YK:n kriteerien mukaan pakolaisiksi lasketaan myös pakolaisten lapset, joten palestiinalaispakolaisten määrä on jopa neljä miljoonaa. Suurin osa heistä asuu pakolaisleireillä naapurimaissa ja palestiinalaisten neuvottelijat ovat vaatineet heille oikeutta palata koteihinsa, jotka nykyään ovat Israelin alueella.
Israel on vuoden 1967 jälkeen rakentanut useita siirtokuntia Kuuden päivän sodassa miehittämilleen alueille, eniten Länsirantaan. Siirtokunnat vievät ja pirstovat palestiinalaisaluetta. Tämä vaikeuttaa palestiinalaisvaltion perustamista. Niinpä juutalaissiirtokunnat estävät rauhan. Vuonna 2005 Israel vetäytyi Gazan kaistalta, jolloin se purki kaikki siirtokuntansa alueelta. Länsirannan ja Itä-Jerusalemin alueella kuitenkin elää edelleen yli 200 000 israelilaista. Israel on tuominnut vain ilman lupaa perustetut siirtokunnat.
Siirtokuntia pidetään ulkomailla laajalti kansainvälisen oikeuden vastaisina.


title: Palestiinalaiset

text: Jordanian asukkaista 60–80 prosenttia on joidenkin arvioiden mukaan palestiinalaispakolaisia tai heidän jälkeläisiään. Osa pakolaisista arabit evakuoivat pois tulevan sodan tieltä jo ennen kuin Israelin valtio perustettiin vuonna 1948. Osa pakolaisista pakeni sodan aikana Israelin armeijan joukkoja, ja Israel takavarikoi heiltä jääneen omaisuuden 1950. Ensimmäisen Israelin ja arabien välisen sodan jälkeen palestiinalaisia arabipakolaisia oli noin 700 000. YK:n UNRWA on rekisteröinyt 4 082 300 palestiinalaista pakolaisiksi.


title: Egypti

text: Egyptin väestö on erittäin homogeenista: vuoden 2006 väestönlaskennassa 99,6 prosenttia oli egyptiläisiä. Etnisiä vähemmistöjä ovat pieni määrä beduiiniarabeja itäisellä ja läntisellä aavikolla sekä Siinain niemimaalla, berberiä puhuvat siwit Siwan keitaalla sekä muinaiset nubialaiset yhdyskunnat Niilin varrella Egyptin eteläisimmässä osassa. Egyptissä asuu myös noin 90 000 pakolaista ja turvapaikanhakijaa. Ryhmä koostuu pääasiassa palestiinalaisista (joita oli 50 000 vuonna 2002) ja sudanilaisista pakolaisista. Aikoinaan elinvoimainen urbaani Egyptin juutalaisyhteisö on käytännössä hävinnyt maastamuuton takia.


title: Fluori

text: Fluori on huoneenlämmössä kellertävä kaasu. Fluorilla on ominainen haju, jonka pystyy tunnistamaan hyvin alhaisissakin pitoisuuksissa. Ihminen voi tunnistaa hajusta jopa 20 nmol/l pitoisuuden. Sen tiheys on 1,696 g/l eli se on hieman ilmaa raskaampaa. Sen kiehumispiste on noin –188 ja sulamispiste –220 Celsius-astetta.


title: Vierassieluisuuden ongelma

text: Ongelmaa (tai ainakin sen ensimmäistä havaintoja koskevaa osaa) voidaan lähestyä myös biologisesti (ja jossain määrin materialistisesti). Tarkastellaan esimerkiksi silmää ja värin aistimista. Verkkokalvon valoa aistivat tappisolut, jotka reagoivat siihen osaan sähkömagneettisesta spektristä jota kutsutaan ”punaiseksi”, toimivat samalla tavalla eri henkilöillä, joten voimme odottaa muiden kokevan punaisen samalla tavalla. Tiedämme kuitenkin, että joiltakin ihmisiltä puuttuu osa (tai kaikki) tietyntyyppisistä tappisoluista, mikä aiheuttaa värisokeutta ja muita poikkeamia näköhavainnoissa. Vastaavasti erot esimerkiksi neuroneiden jakautumisessa ja tuojahaarakkeiden eli dendriittien yhteyksissä voivat saada aikaan sen, että sama ärsyke tuottaa erilaisen henkisen tilan. Eri tavalla aistivat ihmiset tottuvat kuitenkin kutsumaan erilaisia aistimuksia yhteisellä nimellä, esimerkiksi ”punainen”. Vastaavasti eri kulttuureissa elävillä ihmisillä on eri sanoja eri väreille, ja he sopivat muiden kulttuurien kanssa, mitä aallonpituuksia termi ”punainen” parhaiten kuvaa.


title: Mineraali

text: Karbonaattimineraalit liukenevat laimeaan suolahappoon, minkä pystyy havainnoimaan kiven pinnan kuplinnasta, kun siihen on tiputettu pisara happoa. Nikkelipitoiset mineraalit voidaan tunnistaa dimetylglyoksiimillä. Arseenikiisun pystyy tunnistamaan sipulinhajusta, kun sitä lyö vasaralla. Vesiliukoiset mineraalit, kuten vuorisuola, tunnistaa mausta.


title: Pieru

text: Michael D. Levittin tutkimusryhmä on testannut hajuhaittojen poistamiseksi tarkoitettua tuotetta, istumatyynyä nimeltä "Toot trapper", jonka on todettu poistavan 90 % hajuhaitasta. Pierujen tutkimukseen on myös kehitetty laite, letku ja ilmatiivis pussi, jolla suolikaasuja saadaan talteen. Laitteen avulla tehdyissä sokkotutkimuksissa Levittin tutkimusryhmä totesi, että miehet tuottavat enemmän kaasua keskimäärin per päästö (110 ml) kuin naiset (80 ml). Naisten päästöissä oli puolestaan tilastollisesti merkitsevästi (p < 0,01) enemmän rikkivetyä kuin miehillä. Edelleen Levittin ryhmän aistinvaraiset laboratoriokokeet totesivat naisten päästöissä olevan tilastollisesti merkitsevästi (p < 0,02) enemmän keskimääräistä hajuintensiteettiä, minkä johdosta voitiin todeta hajun johtuvan suurelta osin rikkivedyistä.


title: Infraääni

text:
20 Hz on pidetty ihmisen kuulemisen raja-arvona. Kuitenkin ideaalitilanteissa ihmiskorva pystyy tunnistamaan 12 Hz infraääniä.
Eräässä tutkimuksessa ihmisille saatiin aiheutettua aavemaisia tuntemuksia infraäänillä.


title: Arturo Vega

text: ""Fosforimaalin valoa heijastavat värit eivät ehkä tunnu kovin luonnollisilta, mutta halusinkin kuvata niillä nimenomaan ihmisen luomaa hulluutta. Sokeaksihan sitä tulee, jos tuijottaa fosforivärejä liian kauan. Ne pilaavat näön. Maali on siis jo itsessään kannanotto. Ja kun sillä maalaa kansallissosialismin tunnuksekseen ottamia hakaristejä, tuo ihmisen luoma hulluus korostuu entisestään. Totta kai nautin myös tavasta, jolla ihmiset reagoivat hakaristimaalauksiin. Jengihän hyppi seinille. Hakaristini olivat periaatteessa täydellinen natsitutka: ne houkuttelivat piilonatsit kaapeistaan ulos, sillä tyypit, jotka eniten närkästyivät hakaristeistä, olivat juuri niitä, joilla itsellään oli eniten salattavaa. Poliittinen hyperkorrektius on kaappifasistin pistämätön tunnusmerkki. Senkin takia maalaukset olivat niin kauniita. Ne paljastivat ihmisten oikean karvan.""


title: Kuoleman varjelukset

text: Viitta tekee kantajansa näkymättömäksi tavallisille ihmisille ja velhoille, mutta jotkin oliot pystyvät aistimaan sen alla piileskelevän ihmisen. Esimerkiksi käärmeet eivät pysty näkemään viitan läpi, mutta pystyvät vaistoamaan liikkeen ja lämmön ja siten havaitsemaan sen alla olevan ihmisen. Voron kissa Norriska näyttää myös vaistoavan Harryn tämän ollessa viitan alla − tosin Harry epäilee että kissa vainuaa jäänteet hajuaineista, joita Harry on turhankin ylenpalttisesti käytellyt ollessaan salaa valvojaoppilaiden kylpyhuoneessa puhuttamassa kultaista munaa veden alla. Neljännessä kirjassa Vauhkomielen taikasilmä pystyy näkemään Harryn tämän ollessa viitan alla. Kolmannessa kirjassa Dumbledore varoittaa, että ankeuttajat pystyvät vaistoamaan ihmisten tunteet vaikka he olisivatkin näkymättömyysviitan alla: ankeuttajat ovat silmättömiä ja liikkuvat kohti ihmisten tunteita. Viitan alla olijat pystyy havaitsemaan myös "Kotinum paljastus" -loitsulla.


title: Korkeuden vaikutus ihmiseen

text: Korkeudella on merkittäviä vaikutuksia ihmisen toimintaan. Yli 2 100 metrin korkeudessa veren hemoglobiini-arvo alkaa laskea nopeasti. Ihminen pystyy kuitenkin sopeutumaan korkeuteen paitsi lyhytaikaisesti, myös pitempiaikaiseen oleskeluun. Ihmiskeho pystyy joissain määrin korvaamaan hapenpuutetta. Urheilijat käyttävätkin korkean paikan harjoittelua parantaakseen suorityskykyään. Yli 5 000 metrin korkeudessa ilmassa on niin vähän happea, että ihminen ei pysty sopeutumaan siihen pysyvästi. Suunnilleen tämä korkeus onkin pysyvän asutuksen korkeusraja kaikilla asutuilla vuoristoalueilla.


title: Lyhythäntäpäästäinen

text: Lyhythäntäpäästäinen on aktiivinen kaikkina vuorokaudenaikoina ja vuodenaikoina. Sillä on huono haju- ja näköaisti, mutta se pystyy suunnistamaan kaikuluotauksen avulla lepakoiden ja valaiden tapaan. Se lähettää ympäristöönsä ultraääniä, joita ihmiskorva ei kuule, ja arvioi etäisyyksiä kaiun perusteella.


title: Kuvavarmennus

text: Roskapostittaja tai muu ei-toivottua automaattista sisältöä lähettävä taho voi liittää bottiin tekstintunnistustoiminnon jolla se kykenee tunnistamaan kuvavarmennuksessa olevasta kuvasta tekstin ja pystyy tunnistautumaan kohdejärjestelmässä ihmiseksi. Tämän välttämiseksi kuvavarmenteen kuvasta pyritään tekemään mahdollisimman epäselvä jotta tekstintunnistusohjelma ei kykenisi lukemaan sitä, mutta toisaalta kuvan pitäisi olla riittävän selkeä ihmisen ymmärrettäväksi.


title: Lasertulostin

text: Lasertulostimen toimintaperiaate on seuraava:Lasertulostimen keksi vuonna 1969 Xeroxilla työskennellyt tutkija Gary Starkweather yhdistäessään laservalon aiemmin käytössä olleeseen elektrofotografiaprosessiin. Starkweatherin keksintöön perustuva lasertulostinprototyyppi tulosti vuonna 1971 jo kahden sivun sekuntivauhdilla.


title: Kultananopartikkeli

text: Laserablaatiolla voidaan tuottaa top-down-tyylisesti vakaita Au- ja muitakin metallinanopartikkeleita ilman erityisiä lähtöaineita, pelkistimiä tai stabilointiaineita. Tällöin saadaan partikkeleita, joiden pinnat ovat puhtaita ylimääräisistä kemikaaleista. Laserblaatiolla tarkoitetaan valmistusmenetelmää, jossa laserpulssi kohdistetaan materiaalin pintaan, jolloin pinta hajoaa pienempiin osiin. Femtosekuntilaser on ollut tärkeä keksintö tämän menetelmän kannalta. Eräässä kokeessa 99,99 %:n kultalevyn pintaan kohdistettiin 50 µm:n alueelle 10 µJ:n pulssi, jonka leveys oli 700 fs, pulssien toiston taajuus 100 kHz ja aallonpituus 1045 nm. Liuottimena käytettiin pelkkää deionisoitua vettä. Partikkelien halkaisijoiden keskiarvoksi saatiin edellä mainitussa kokeessa 20 nm. Stabilointiaineita ei tarvita, koska tällä tekniikalla valmistetut Au-nanopartikkelit eivät koostu pelkästä Au:sta, vaan myös Au:sta ja Au:sta. Tämä johtuu luultavasti laserin virittämien Au-atomien reaktiosta veden tai hiilidioksidin kanssa, jolloin muodostuu Au−O, Au−OCO ja Au−OCOH –yhdisteitä. Tällöin partikkelien pinta on negatiivisesti varautunut, eli ne eivät enää kasaannu helposti. Laserablaatiolla valmistetuilla partikkeleilla on bottom-up-menetelmiä korkeampi hajonta partikkelikoossa.


title: Tulostin

text:
Jotkin lasertulostimet vapauttavat väriainepienhiukkasia. Tällöin runsas lasertulostaminen ja oileilu samassa tilassa saattavat muodostaa terveysriskin.
Lasertulostimissa käytetään laservärikasetteja. Pääsääntöisesti kasetteja on lasertulostimissa yksi tai neljä kappaletta, riippuen siitä onko kyseessä mustavalko- vai väritulostin. Laserkasettien jauheen loppuessa, uuden kasetin ostamisen sijaan laserkasetti voidaan täyttää jopa 2-6 kertaa. Laserkasettien täyttö on ekologista, sillä näin vähennetään huomattavasti isoista kaseteista aiheutuvaa muovijätettä. Täyttö on yleensä selkeästi edullisempaa kuin uuden laserkasetin ostaminen.


title: Nukketeatteritalo Musta & Valkea Ratsu

text: Talossa on 500 Eevaliisa Holma-Kinnusen ideoimaa, suunnittelemaa ja valmistamaa nukkea, joista 150 on lasten ja aikuisten kokeilukäytössä. "Lurex-menetelmä" tarkoittaa sitä, että nukettaja itse piilossa ollen näkee lurex-kankaan läpi yleisönsä ja voi kohdistaa artikulaationukella improvisoidun dialogin tiettyyn suuntaan. Menetelmän kehitti Eevaliisa Holma-Kinnunen kumppaneineen toimiessaan 1973–2006 Suvi-Pinxin kesäteatterissa, jossa hänen nukkejaan oli noin 100–200 yleisön improvisointikäytössä. Siellä entisen Ilolan kansakoulun pihapiirissä oli nukketeatteri Valkea Ratsu vuosina 1973–2006 ja sitä johti Eevaliisa Holma-Kinnunen.


title: Lasertulostin

text: Lasertulostimet tarjosivat toimisto- ja sittemmin myös yksityiskäyttöön keinon tulostaa samalle paperille useita eri fontteja nopeasti ja tarkasti. Vastaavia ominaisuuksia ei tuolloin tarjonnut mikään yleisesti saatavilla ollut tulostintyyppi. 1980-luvulla ja sen jälkeen lasertulostinten koko ja hinta ovat pienentyneet olennaisesti.


title: Lumensulatuskone

text: Lumensulatuskone on laite jolla sulatetaan kaupunkien kaduille kertynyttä lunta. Koneita on kiinteitä ja traktorilla liikuteltavia. Lumensulatuskone sulattaa lunta 150–300 kuutiota tunnissa riippuen lumen raskaudesta. Lumi nostetaan kauhakuormaajalla laitteen suppiloon, jossa se lämmön vaikutuksesta muuttuu vedeksi. Sen polttoaineena käytetään polttoöljyä tai maakaasua. Kevyttäpolttoöljyä kuluu 200–400 litraa tunnissa. Koneessa on tulipesä joka kuumenee 1800 celsiusasteeseen ja sulattaa lumen vedeksi, joka valutetaan kaupungin viemäriverkkoon.


title: Piirilevy

text: Harrastelijat tekevät monesti matalaresoluutioisia piirilevyjen kuvia lasertulostimella läpinäkyville kalvoille. Yksinkertaisimmillaan johdinkuvioiden tekoon voidaan käyttää myös lakkakynää tai teippaamista, jonka jälkeen levystä syövytetään ferrikloridin ja veden sekoituksella ylimääräinen kuparikerros pois ja saadaan aikaan haluttu kuvio.


title: Lasertulostin

text: Ensimmäinen lasertulostin, IBM 3800, tuli kaupallisesti saataville vuonna 1976. Toimistokäyttöön tarkoitetut lasertulostimet ilmestyivät markkinoille vasta vuonna 1981 yhdessä Xerox Star -tietokoneen kanssa. Henkilökohtaisten tietokoneiden yleistyttyä lasertulostimet kehittyivät kompaktimmiksi. Ensimmäinen kirjoituspöydällä käytettäväksi suunniteltu lasertulostin oli HP:n ja Canonin yhteishankkeena toteuttama HP LaserJet vuonna 1984. Pian HP:n jälkeen esimerkiksi Brother, IBM ja Apple toivat markkinoille omat pöytämalliset lasertulostimensa.


title: Ikänäkö

text: PresbyLASIK-menetelmä SUPRACOR on laserleikkausmenetelmä, jonka avulla ikänäköä hoidetaan tekemällä sarveiskalvosta monitehoinen. Menetelmällä korjataan sekä lähi- että kaukonäköä. PresbyLASIK on (FS-)LASIK-leikkaus, jossa sarveiskalvo muotoillaan monitehoiseksi siten, että sen eri alueet kaareutuvat eri tavoin ja taittavat valoa eri vahvuuksilla. Yleensä siirrytään sarveiskalvon keskellä olevalta lähinäköalueelta asteittain kaukonäköä varten muotoilluille reuna-alueille. Kyseessä on kompromissiratkaisu, jonka avulla saadaan toimiva näkökyky sekä lähelle että kauas, mutta näön laatu saattaa heikentyä. Haittavaikutuksia voi olla myös heikentynyt kontrastinäkö, huonontunut pimeänäkö tai heikentynyt näöntarkkuus.


title: Ikänäkö

text: RLE-linssileikkaus (RLE = Refractive Lens Exchange) on ikänäön korjamiseen käytettävä leikkausmenetelmä, jossa silmän mykiö korvataan keinotekoisella linssillä. Leikkausmenetelmä on samanlainen kuin harmaakaihileikkauksessa, mutta 0-linssin sijaan silmään asennetaan taittovirheen mukainen linssi yksilöllisillä vahvuuksilla. Toisin kun laser-leikkauksissa, linssinvaihtoleikkauksen jälkeen hoitotulos on pysyvä, eikä myöskään harmaakaihi pääse kehittymään.


title: John Locke (Lost)

text: John Locke on yksi yhdysvaltalaisen televisiosarjan "Lost" päähenkilöistä. Hän on ollut osana lähes kaikkia sarjan keskeisimpiä juonenkäänteitä. Hänet on nimetty filosofi John Locken mukaan. Locke on tunnettu arvoituksellisesta olemuksestaan. Locken näyttelijä Terry O’Quinn voitti Emmy-palkinnon parhaasta miessivuosasta sarjassa vuonna 2007.


title: John Locke

text: John Locke (29. elokuuta 1632 Wrington, Somerset – 28. lokakuuta 1704 Essex) on tunnetuimpia uuden ajan filosofeja. Hän on tunnettu sekä tietoteoriastaan että yhteiskuntafilosofiastaan. Tietoteoreetikkona Locke luokitellaan yleensä brittiläisiin empiristeihin eli kokemusajattelun kannattajiin yhdessä David Humen ja George Berkeleyn kanssa.


title: John Locke (Lost)

text: Locke kertoo selviytyneille aikeestaan saada Jack, Kate, Hurley, Sayid ja Sun palaamaan takaisin. Matkalla Orkidea-asemalle he kohtaavat Jinin. Tulevat aikahypyt ovat Charlottelle liikaa ja hän romahtaa maahan. Hän varoittaa Jiniä tuomasta Sunia takaisin saarelle. Löydettyään kaivon, joka johtaa aseman alaisiin tunneleihin, Jin kieltää Lockea tuomasta Sunia takaisin saarelle. Hän käskee Lockea antaa sormuksensa Sunille ja valehdella Jinin kuolleen. Locke ehtii pudota kaivoon juuri ennen seuraavaa aikahyppyä. Hän katkaisee jalkansa pudotuksessa maahan. Locke kohtaa Christianin, joka nuhtelee häntä siitä, että hän antoi Benin siirtää saarta. Christian näyttää Lockelle väkipyörän, joka on luiskahtanut paikoiltaan ja aiheuttaa jatkuvia aikahyppyjä. Locke siirtää pyörän paikalleen ja siirtyy Tunisian autiomaahan.


title: John Locke (Lost)

text: Locke esitellään aluksi mystisenä hahmona, joka tutustuu Waltiin ja joka pitää backgammonin pelaamisesta. Pian hän esittelee valtavan veitsikokoelmansa ja kokoaa ryhmän metsästysretkelle. Michael loukkaantuu ja Kate lähtee auttamaan hänet leiriin, ja Locke lähtee metsästämään villisikaa yksin. Metsästäessä hän kuitenkin kohtaa hirviön, mutta salaisuudeksi jää, kuinka hän selviytyi, ja myöhemmin hän palaa leiriin villisian kanssa.


title: John Locke (Lost)

text: Vaihtoehtoisessa aikajanassa John Locke on metsästämässä isänsä kanssa ennen matkaansa Australiaan. John tapaa vaimonsa Helen Norwoodin ja lähtee lomalle tämän kanssa. Tänä aikana John tuntemattomasta syystä halvaantuu vyötäröstä alaspäin. John lähetetään Sydneyyn osallistumaan konferenssiin firmansa puolesta. John ei mene tapaamiseen Ken Fisherin kanssa eikä ollut läsnä tapaamisissa. Hän yrittää päästä patikkaretkelle Melbourneen, mutta häntä ei lasketa mukaan tilansa takia.


title: John Locke (Lost)

text: Locke liittyi marihuanaa kasvattavaan yhteisöön tuntemattomasta syystä. Siellä häntä kohdeltiin hyvin ja eräänä päivänä Locke ottaa kyytiinsä Eddie-nimisen lifarin ja tuo hänet maatilalleen, mutta pojalle ei koskaan kerrota mitä tilan kasvihuoneessa todella tapahtuu. Kuusi viikkoa myöhemmin yhteisön johtajat, Mike ja Jan saavat selville Eddien olevan soluttautunut poliisi, jolloin Locke lupaa huolehtia hänestä. Locke uhkaa Eddietä aseella, mutta Eddie tietää, ettei Locke uskalla ampua vaan lähtee kävelemään Locken yhä osoittaessa häntä aseella. John yrittää ampua, mutta ei pystykään.


title: John Locke (Lost)

text: Ajira Airwaysin tehtyä pakkolaskun saarelle, Bram kertoo Ilanalle löytäneensä viidakosta miehen, jolla on puku päällä. Hänen kysyttyä mieheltä kuka tämä on, mies kertoo hänen nimensä olevan John Locke. Locke selittää heille olleensa mukana koneessa, mitä ryhmä alkaa epäillä. Myöhemmin Locke istuu tajuttoman Benin vieressä odottaen tämän heräämistä. Herätessään Ben järkyttyy nähdessään Locken elossa. Locke kysyy Beniltä syytä hänen tappamiseensa, mihin Ben kertoo syyksi Eloisen nimen paljastamisen. Locke ja Ben päättävät palata pääsaarelle. Caesar yrittää estää tätä, mutta Ben ampuu hänet.


title: John Locke (Lost)

text: Locke palaa rannalle toivoen edes osan selviytyneistä uskovan, ettei laivalla olevat aio pelastaa heitä. Matkalla Lockelle törmää Hurleyyn, joka kertoo hänelle Charlien kuolemasta. Jackin ryhmä kohtaa Locken, jolloin Jack yrittää ampua tämän Locken aseella, mutta se ei ole ladattu. Locke kertoo aikovansa lähteä parakeille ja osa selviytyneistä (Hurley, Claire ja Aaron, Sawyer, Rousseau, Alex ja Ben) lähtee hänen mukaansa. Matkalla Locke kertoo Sawyerille Waltista ja tehtävästään. Ryhmä kohtaa Charlotten, ja ottaa hänet vangikseen. Locke yrittää ampua Benin, mutta tämä kertoo kuka Charlotte on, ja että hänellä on vakooja Widmoren laivalla.


title: John Locke (Lost)

text:
Locke herää autiomaassa ja hänen luo saapuu auto, joka vie Locken lääkäriasemalle. Herättyään hän kohtaa Widmoren, joka pyytää Lockelta anteeksi, että lähetti "Kahana"-laivan. Widmore lupaa auttaa Lockea tämän aikeessa ja määrää Matthewin avustamaan Lockea. Hän antaa Lockelle rahaa ja salanimen Jeremy Bentham.
Locke tapaa Sayidin, joka kuitenkin kieltäytyy palaamasta saarelle. Myös Kate ja Hurley kieltäytyvät palaamasta. Waltia Locke ei halua pyytää palaamaan. Matthew näyttää Lockelle tämän ex-tyttöystävänsä Helenin haudan. Kesken ajomatkan Ben ampuu Matthewin, ja Locke joutuu sairaalaan, jossa hän tapaa Jackin. Jack riitelee Locken kanssa sanoen kaiken olevan ohi. Kuukautta myöhemmin Locke kirjoittaa Jackille jäähyväisviestin ja yrittää hirttää itsensä hotellihuoneessa, mutta Ben estää sen. Locke paljastaa Benille Eloisen nimen, minkä jälkeen Ben kuristaa Locken hengiltä ja lavastaa tapahtuman itsemurhaksi. Jackin saatua tietää tästä hänestä tulee itsetuhoinen. Jack näkee Locken ruumiin ruumishuoneella, jonne myös Ben saapuu. Hän sanoo Jackille ainoaksi keinoksi palata saarelle on se, että kaikki ovat mukana, myös Locke. Locke on mukana Ajira Airwaysin lennolla, joka putoaa saarelle valovälähdyksen jälkeen.


title: John Locke (muusikko)

text: John Tilden Locke (25. syyskuuta 1943 Los Angeles, USA - 4. elokuuta 2006 Ojai, Kalifornia, USA) oli amerikkalainen kosketinsoittaja. Hänet muistetaan parhaiten kalifornialaisen Spirit-yhtyeen kosketinsoittajana. Locke oli mukana myös Nazareth-yhtyeessä 1980-luvun alkupuolella.


title: John Locke (Lost)

text: Kun Henry Gale on löytynyt viidakosta, Locke vaihtaa asevaraston oven lukon numerojärjestelmän, jotta Sayid voi kuulustella Henryä. Jack ei päästä Lockea painamaan näppäintä, ellei Locke avaa ovea. Locke avaa oven ja rientää syöttämään numerot. Jaksossa "Lukitus" Locken jalka jää panssarioven alle, mutta Henry auttaa syöttämään numerot. Jalkavammansa takia Jack antaa kävelykepit Lockelle, jonka jalka paranee melko pian.


title: This Is the End

text: This Is the End on vuonna 2013 ensi-iltansa saanut Seth Rogenin ja Evan Goldbergin ohjaama komediallinen katastrofielokuva. Sen pääosissa esiintyvät Rogen, James Franco, Jonah Hill, Jay Baruchel, Danny McBride ja Craig Robinson. He esittävät liioiteltuja versioita itsestään maailmanlopun jälkeisessä maailmassa. Elokuvan ensi-ilta oli 12. kesäkuuta 2013. Se menestyi hyvin ja tuotti 126 miljoonaa dollaria maailmanlaajuisesti.


title: The World’s End

text: Elokuva on Simon Peggin ja Edgar Wrightin "Three Flavours Cornetto trilogy" -sarjan kolmas ja viimeinen osa. Sarjaan kuuluvat myös elokuvat "Shaun of the Dead" (2004) ja "Hot Fuzz" (2007).


title: The World’s End

text: Elokuva kuvattiin vuoden 2012 syksyllä 12 viikon aikana muun muassa kuuluisilla Elstree Studios -elokuvastudioilla Lontoossa sekä Letchworthin ja Welwynin puutarhakaupungeissa. Peggin mukaan Letchworth valittiin kuvauspaikaksi, koska Newton Havenin haluttiin näyttävän suhteellisen uudelta kaupungilta. Esimerkiksi letchworthilainen The Gardeners Arms -pubi esitti elokuvassa pubikierroksen viimeistä pubia The World’s Endiä. Elokuvan kuvauksissa jouduttiin siirtämään istutukset Letchworthissa sijaitsevasta Ison-Britannian vanhimmasta vuonna 1909 rakennetusta kiertoliittymästä, ja tuotantoyhtiö maksoi 2500 puntaa uusien istutusten tekemisestä.


title: Avengers: Infinity Warin ja Avengers: Endgamen tuotanto

text: Käeskuussa 2016 "The Avengersin" säveltäneen Alan Silvestrin paljastettiin palaavan molempien elokuvien säveltäjäksi. Lokakuussa 2016 Feige ilmoitti kuvausten alkavan tammikuussa 2017. Teoreettinen fyysikko Clifford Johnson konsultoi elokuvia, tehtyään aiemmin saman "Agent Carter" -televisiosarjan toiselle tuotantokaudelle "Thor: Ragnarökille". Tuotantosuunnittelija Charles Wood myös huomautti elokuvan esittelevän useita ”monia, monia uusia maailmoja”, jotka sijaitsevat Maan ulkopuolella, sekä myös aiemmissa elokuvissa esiteltyjä maailmoja. Jeremy Renner, Elizabeth Olsen ja Dave Bautista huomauttivat, etteivät näyttelijät olleet saaneet lukea käsikirjoitusta ennen kuvausten alkamista, Bautistan erityisesti huomauttaessa, ettei saanut lukea sitä ennen oman osuutensa kuvauksia.


text: Tammikuussa 2016 Russon veljekset ilmoittivat olevansa ”repimässä maata” elokuvien kohdalla, ja paljastivat saman kuukauden aikana kuvausten tulevan alkamaan Atlantassa, Georgiassa marraskuussa 2016 ja kestäisivät kesäkuuhun 2017 asti, ja että Markus ja McFeely olivat alkaneet työstää ensimmäisen elokuvan käsikirjoitusta. Maaliskuussa 2016 Russot selittivät tutkivansa uusia keinoja esitellä lisämateriaalia elokuvien yleisölle, yleensä varattuna fyysisille kotimedioille. Anthony kommentoi DVD- ja Blu-ray -levyjen vähentymistä, ”Olemme vasta aloittamassa [tämän] selvittämistä. Kyllä, DVD:t ovat mennyttä, mutta on olemassa tämä ihmeellinen Internet-alusta nimeltä YouTube.” Yksi esimerkki oli ”trailereiden kehittyneempien versioiden luominen... jotka ovat kuvattu verkkoa varten ilman, että näkyvät lainkaan elokuvissa, mutta voivat tavallaan näkyä lyhytelokuvana.” Joe lisäsi kaksikon ”myös puhuneen Facebookista, Twitteristä ja Instagramista keinoina ruokkia heitä ja katsojia avustavalla sisällöllä ja, koska se olisi siellä viraalimarkkinointia ja olisi siten miljoonien ihmisten nähtävillä.” Jon Favreau vahvisti jälleen olevansa yksi elokuvien vastaavista tuottajista, tehneen saman jo aiempien "Avengers"-elokuvien kanssa ohjattuaan kaksi ensimmäistä "Iron Man" -elokuvaa.


text: Jeffrey Ford ja Matthew Schmidt toimivat "Infinity Warin" ja "Endgamen" leikkaajina. Ford kertoi lokakuussa 2017, että "Infinity Warille" oli tehtynä jo ”melko vankka leikkaus”. Hän kuitenkin kertoi, että he jatkoivat ”leikkausta hyvin myöhään asti, koska meillä oli ideoita ja ajatuksia ja päädyimme uudelleenjärjestelemään elokuvaa lukuisia kertoja kunnes se lopulta osui kohdalleen.” Ford selitti uudelleenjärjestelyn tarkoituksen olleen säädellä ”elokuvan rytmiä ja suunnitella se niin, että hahmojen dynamiikka toisiaan kohtaan jännityksen ja tunteen huipulta ja laaksolta... Joten kyseessä oli sellaisten rytmien löytäminen, jotka jakoivat ja lievästi eri tavalla kuin käsikirjoitusvaiheessa ja varhaisessa leikkausvaiheessa se on kaikki mitä se oikeastaan oli.” Kuvausten aikana molemmat leikkaajat kokosivat materiaalia molemmista elokuvista, kun sitä annettiin heille. Joulukuussa 2017 Ford alkoi työstää pelkästään "Infinity Warin" leikkausta, Schmidtin jatkaessa "Endgamen" kokoamista. "Infinity Warin" ensi-illan lähestyessä, molemmat leikkaajat alkoivat ”työskennellä tiiviisesti” "Endgamen" parissa, leikkaamisen alkaessa muutamia viikkoja ennen "Ant-Man and the Waspin" ensi-iltaa. Marraskuun 2018 alussa Russon veljekset olivat ”puolivälissä” elokuvan leikkaamisen kohdalla.


title: End of the World

text: Elokuvan tuotti Charles Band ja käsikirjoitti Frank Ray Perilli. Elokuva kuvattiin Los Angelesissa, Kaliforniassa. "End of the World" sai ensi-iltansa Yhdysvalloissa 12. lokakuuta vuonna 1977. "End of the World" on julkaistu videolle ja DVD:lle.


title: Avengers: Endgame

text: Kuvaukset alkoivat 10. elokuuta 2017 Pinewood Atlanta Studiosilla Georgiassa, Fayetten piirikunnassa, Trent Opalochin toimiessa kuvaajana. "Infinity Warin" tavoin elokuva kuvattiin Imax/Arri 2D -kameroilla, tehden molemmista ensimmäiset kokonaan Imax-kameroilla kuvatut Hollywood-elokuvat. Kuukauden aikana kuvaukset sijoittuivat The Gulchin alueelle Atlantan keskustaan, lähellä Five Pointsin asemaa, ja Piedmont Parkiin. Feigen mukaan elokuvat oli alun perin tarkoitus kuvata samanaikaisesti, mutta päätti myöhemmin kuvata ne peräkkäin, selittäen, ”Aiomme tehdä ne peräkkäin. Oli liian monimutkaista ylittää niiden rajat tällä tavalla, ja löysimme itsemme—jälleen, tekemässä jotain millä on hintansa. Halusimme keskittyä ohjaamaan yhden elokuvan ja sitten toisen.” Anthony Russo tunsi alun perin, että olisi sekä taloudellisesti että logistisesti järkevämpää suuren näyttelijämäärän vuoksi, vaikka kumpikin elokuva on erillinen ja sanoi, että ”joinakin päivinä kuvaamme ensimmäistä elokuvaa ja joinakin päivinä toista elokuvaa. Hyppien vuorotellen eteen ja taaksepäin.” Tuotanto päättyi 11. tammikuuta 2018. Lisäkuvaukset alkoivat 7. syyskuuta 2018 ja päättyivät 12. lokakuuta 2018. Joitain lisäkuvauksia tehtiin vielä tammikuussa 2019. Evans ja Hemsworth tienasivat elokuvasta 15 miljoonaa dollaria.


title: The Living End (elokuva)

text: The Living End on vuoden 1992 elokuva, jonka ohjasi ja kirjoitti Gregg Araki. Elokuva sai ehdokkuuden Grand Jury Prizen saajaksi Sundancen elokuvafestivaaleilla vuonna 1992.


title: Happy End (vuoden 2017 elokuva)

text: "Happy End" sai maailmanensi-iltansa Cannesin elokuvajuhlilla Ranskassa 22. toukokuuta 2017. Vaikka elokuva sai Cannesissa ristiriitaisen vastaanoton, se nousi esityksensä jälkeen saman tien Kultaisen palmun voittajasuosikkien joukkoon. Kultaisella palmulla palkittiin lopulta Ruben Östlundin ohjaama "The Square". Elokuvan Saksan ensi-ilta oli Münchenin elokuvajuhlilla 25. kesäkuuta 2017. Elokuva sai teatteriensi-iltansa Ranskassa 4. lokakuuta 2017, Itävallassa 6. lokakuuta 2017 ja Saksassa 12. lokakuuta 2017. Elokuvan teatterilevittäjinä ovat Les Films du Losange Ranskassa, X Verleih AG Saksassa ja Filmladen Itävallassa. Future Film on elokuvan teatterilevittäjänä Suomessa, ja ensi-ilta oli 9. helmikuuta 2018. Elokuva on kiertänyt ja kiertää useita elokuvajuhlia, kuten vuoden 2017 Karlovy Varyn elokuvajuhlat Tšekissä.